Нима учун "Реал"га айнан Мбаппе керак?! » Ўзбекистон янгиликлари – Zamin.uz\nНима учун "Реал"га айнан Мбаппе керак?!\n10 апрель 2019, 06:35\nБаъзи нарсалар Мбаппени такрорланмас қилади. У чиндан 280 млнга арзийди.\nАгар "Реал" уни сотиб ололса, афсусланмайди. Нега дейсизми?! Келинг, сизга бир нечта сабаблар билан фикримизни исботлаб беришга ҳаракат қиламиз.\nОхирги кунларда Килиан Мбаппенинг «Реал»га трансфери ҳақидаги янгиликлардан беркингани жой топиб бўлмай қолди. Француз ОАВи Мадридда ушбу трансфер учун ақлбовар қилмас сумма тайёрланаётганини ёзаётган бўлса, испаниялик ҳамкасбларимиз форвард «Реал Мадрид» устози билан суҳбатлашиб улгургани ва жамоасини ўзгартиришга тайёрлигини айтиб ўтганини таъкидлашмоқда.\nУшбу трансфер амалга ошиш-ошмаслиги ҳақиад бир нима дейиш мушкул: «Реал» молиявий муаммоларга одатда дуч келмайди, ҳозир ҳам ФФП билан муаммо йўқ (агарда Гарет жамоани тарк этадиган бўлса, барчаси шунга қараб кетаяпти, иш яна ҳам осонлашади), лекин Зинедин Зидан билан ишлаш истагини билдираётган топ-футболчилар кўплиги ва рўйхатдаги исмлар ҳайратга солмоқда. У ерда сиз Эден Азар, бир неча кун олдин яна Зидан ўзининг кумири эканлигини айтиб ўтди. Лекин муҳими бу эмас: агар «Реал» йўлини топиб, бу трансферни амалга ошира олса, France Football ёзаётган 280 млн ҳам кўп бўлмайди.\nНега Мбаппенинг трансфери 280 млн туради\nМайдонду футболчи ҳозирнинг ўзида кўрсатаётган ўйини, ҳаракатлари билан баҳоланади, лекин унинг трансфер нархини белгилаётганда ёши, келажакда янада ўсиши мумкинлиги ва шунга ўхшаш факторлар ҳам инобатга олинади. Шу сабабли 20 ёшдаги футболчиларга стабиллик етишмайди. Ёрқин ўйинлар бўлади, лекин бутун мавсум давомида шундай юқори нотада ҳаракат қилиш қийинлик қилади. Бунга Азар, Гризманн, Дибала, Салах, де Брёйне ва яна кўплаб футболчиларни мисол қилиб келтириш мумкин. Катта саҳнага жуда эрта чиққан бу футболчилар вақт ўтиши билан, тажриба тўплагач, бугунги даражаларига етишди.\nТрансфер бозорида иқтидор ва ёшга қараб нарх белгиланади. Яъни футболчи қанчалик ёш ва иқтидорли бўлса, унинг нархи шунчалик қиммат бўлади. Ва фақат саноқли футболчиларгина бу каби талабларсиз баҳоланади. Криштиану Роналду 20 ёшида «МЮ» асосий таркибида ўйнар, 21 ёшида мавсум давомида 20 дан ортиқ гол урган ва "Олтин тўп" учун номзодлар рўйхатига киргач, Фергюсоннинг асосий қуролига айланди – ушандан буён португалиялик планкани пасайтиргани йўқ. Лео Месси 19 ёшида «Барса» сафида ажойиб мавсум ўтказган, кейин мавсум йўқолиб қолмади ва 21 ёшида Гвардиола келгач, ўзга сайёраликка айланди. Ким билади дейсиз балки Мбаппе ҳам шу қаторга қўшила олар.\nУнинг катта футболга кўникиш даври 2016/17-йиллардаги мавсум кузига тўғри келди, ўшанда Мбаппе 17 ёшда эди. 2017 йил қишидан «Монако» асосий таркибига кирган Килианнинг сермаҳсуллиги пасаймаяпти. Ўша мавсумда ва кейингиларида у 20+ гол урди. Бу мавсум ПСЖ сафида 20 ёшли Мбаппе 30 дан ортиқ гол урди ва мавсум ҳали тугаганича йўқ. Айнан шу сабабли, Мбаппени ноёб футболчилар қаторига қўшишимиз мумкин.\nБор йўғи 20 ёш, лекин тажрибаси қандай?\nҲар қандай футболчига янги клуб, янги чемпионатга кўникиши учун вақт керак бўлиши ҳеч кимган сир эмас. Айниқса ёш футболчиларга бу борада қийинроқ бўлади. Адаптация деган нарсани ҳеч ким четлаб ўта олмайди. Аммо бундан ташқари, босим деган жиҳат ҳам мавжуд. 222 млн эвазига Парижга кўчиб ўтган Неймардан сўранг, сўзларимизни тасдиқлай олади. Топ-клубга ўтиш кўплаб нарсаларни талаб қилади: сифатли ўйин ўз-ўзидан бўлиши керак, бу ҳақида ортиқча гап-сўз бўлиши мумкин эмас. Натижа ҳам ҳозироқ ва шу ерда талаб қилинади. Истаймизми ёки йўқ трансфер нархи (қимматлиги) футболчи ва унинг ўйинига бўлган муносабатга таъсир кўрсатади. Энг иқтидорли футболчи ҳам бундай босимга дош бера олмаслиги мумкин. Айниқса Мадриднинг «Реал» клубидагидек босимга. Бу ерда нафақат ташқаридан босим бўлади, балки клуб президенти ҳам ҳа деганда футболчини йўқлаб туради.\nБу борада ҳам Мбаппе ўзига хос. 20 ёшида у топ-клубга ўтиш, трансфер нархи босими, ҳал қилувчи баҳсларда (ҳеч бўлмаганда терма сафида) иштирок этиш каби саргузаштларни бошидан ўтказиб улгурди.\nЖаҳон чемпионатида Франция ўйинларнинг кўпини прагматик футбол кўрсатиб ўтказган бўлса, икки бор ҳақиқий шоу кўрсатишга тўғри келди. Умумий ҳисоблаб чиқсак, французлар турнир давомида бор йўғи 19 дақиқа ким(лар)дандир ҳисобда ортда қолаётган эди. Нисбатан қийинроқ ўтган ўйинлар Аргентина ва Хорватияга қарши учрашувларда Мбаппе айниқса яхшироқ ўйин кўрсатди. ЖЧдаги ўзининг 4 голидан 3тасини айнан шу ўйинларда урди ва голли пас берди. У трофейлар келтиришга тайёр. «ПСЖ» сафидаги омадсизлик бу алоҳида масала. Килиан ҳаттоки ўша ўйинда ҳам, «Ливерпуль» дарвозасига ҳам гол ура олди. Яъни "қийин ўйинларда йўқ бўлиб қолади" деган ибора бизнинг қахрамонимизга тўғри келмайди.\nНега "Реал"га айнан у керак?!\nБиринчидан, бу футболчи – мисол учун ушбу мавсум бошидан буён ҳисобалайдиган бўлсак, ҳар 61 дақиқада ёки гол урмоқда, ёки шерикларига голли узатма етказиб бермоқда. Иккинчидан, у ёш бўлгани сабаб, "Реал" узоқ йиллар давомида ушбу позицияга бошқа футболчи қидиришининг хожати бўлмайди. Ва мабодо, воқеалар ривожи кутилганидек кетмайдиган бўлса ҳам, Килиан катта пул олиб келади.\nУчинчидан, ОАВ вакиллари даврасида Мбаппе – ижобий қахрамон ва у бугунги кунгача ҳеч қандай жанжалли ишларга аралашиб қолмаган. Бу билан у "оппоқ" демоқчимасман, шунчаки, у омадли бўлгани учунми ё бошқа сабаб борми, баъзи ишлари эътибордан четда қолади ёки ортиқча вахима кўтарилмай ўтиб кетади. Бир неча кун давомида терма сафида кетма-кет симуляция ишлатиш - тасаввур қилинг агар Неймар шундай қилса, нималар бўлиб кетади. Лекин Мбаппега бўлаверади, ҳеч ким унга лақаб ҳам топиб ўтирмайди, ёки мемлар қахрамонига ҳам айланиб кетмайди. Шу билан бирга, медиа-дунёсида унинг ҳам ўз ўрни бор ва бу борада у мисол учун Погбадан қолишмайди: Поль «инстаграм»да 34 млн обуначиси бўлса, Килианда 28 млн. Яъни "Реал" яхши кўрадигани, аниқроғи, Перес хуш кўрадиган жиҳат, пиар-агент сифатида ҳам Мбаппе жаҳон юлдузларидан қолишмайди, ва уларнинг кўпчилигидан фарқли ўлароқ негатив фикрларга сабаб бўлмайди.\nВа ниҳоят, яна бир сабаб: у бўлмаса, бошқа ким Флорентино Перес ўнг қанотда Бэйлни унутишига ёрдам бера олади?\nЯнгиликлар » Спорт » Нима учун "Реал"га айнан Мбаппе керак?!\n18:50 "Реал" ёзда янги футболчилар сотиб олиш учун 500 млн. евро сарфлаши мумкин\n08:50 Мега трансфер амалга ошади. Мбаппе "Реал"га ўтишга тайёр\n10:51 «Реал» Мбаппе учун 280 млн евро таклиф қилади\n12:15 Зидан Азарни «Реал»га ўтишга кўндирди\n01:29 «Реал» футбол тарихидаги энг қиммат трансферни амалга оширишга тайёр


ЎзА - Қалбларда байрам шукуҳи\n30.08.2018 16:57 Чоп этиш версияси\nБуюк ва бебаҳо неъмат – мустақиллигимизнинг миллий тараққиётимиз, бугунги ва келгуси авлодлар тақдири, келажаги учун беқиёс аҳамияти янада юксалиб бормоқда. Шу йиллар давомида халқимиз манфаати таъминланиб, тинч ва осуда ҳаётга эришилди, давлатимизнинг халқаро миқёсдаги обрў-эътибори янада юксалди.\nТадбир кўтаринки руҳда ўтди. Унда истиқлолнинг тарихий, ижтимоий-сиёсий, маънавий аҳамияти, юртимизда ҳукм сураётган тинчлик ва осойишталикнинг қадрига етиш, мамлакатимизда кам таъминланган оилаларга ижтимоий ёрдам кўрсатиш, хотин-қизлар, ёшларни ҳар томонлама қўллаб-қувватлаш борасида амалга оширилаётган ишлар кўлами ва самаралари хусусида сўз борди.\nВатан, истиқлол, меҳр-муҳаббат, оқибат, вафо ва садоқатни мадҳ этувчи куй-қўшиқлар ижро этилди. Тадбир давомида китоблар кўргазмаси ҳам ташкил қилинди. Иштирокчиларга байрам совғаси – китоблар улашилди.


Фабрегас фаолиятини Италияда давом эттириши мумкин - Offside.uz – Offside'да бўлинг, офсайдда қолманг!\nФабрегас фаолиятини Италияда давом эттириши мумкин\nФабрегас Игуаин билан бир жамоада тўп тепиши мумкин.\n"Милан" клуби Лондоннинг "Челси" клуби ярим ҳимоячиси Франсеск Фабрегасга қизиқиш билдирмоқда.\nSportMediaset нашрининг хабар беришича, Италия клуби 31 ёшли испанияликнинг кўчиб ўтиши учун 8 миллион евро сарфлашни режалаштирмоқда, лондонликлар эса ушбу трансфер учун 12 миллион талаб қилишмоқда.\nШу қатори, "россоньерлар" Фабрегас билан янги шартнома бўйича бир қарорга келишгани йўқ. Хавбек 3 йиллик шартнома ва йилига 6 миллион евро даромад топишни талаб қилмоқда, "Милан" эса 2,5 йиллик шартнома ҳамда бир йилга 4,5 миллион евро таклиф қилишмоқда.\nФрансескнинг "Челси" билан шартномаси 2019 йилга қадар имзоланган.\n06/12, 21:45 0


Ўзбекистон ЕОИИнинг "Путешествую без COVID-19" дастурига қўшилди - 28.07.2021, Sputnik Ўзбекистон\nБугунги кунга қадар 530 мингдан ортиқ фойдаланувчилар ушбу дастурни ўз смартфонларига юклаюб олишган. 28.07.2021, Sputnik Ўзбекистон\nТОШКЕНТ, 28 июл – Sputnik. Ўзбекистон лабораториялари ЕОИИ ҳудуди амал қилаётган "Путешествую без COVID-19" дастурига қўшилди, деб хабар қилмоқда Евроосиё тараққиёт банки.Яъни, бундан буён Ўзбекистон ҳудудида жойлашган 87та тиббий ташкилотлар ПЗР-тест натижалари ЕОИИ давлатлари ҳудудига киришда тан олинади.25 июлдан бошлаб Россия чегарасини кесиб ўтувчи фуқаролар “Путешествую без COVID-19” иловасига мувофиқ салбий ПЗР тест топширган бўлиши талаб этилади. Арманистон, Беларус, Қозоғистон ва Қирғизистонда худди шундай талаб 1 сентябрдан бошлаб жорий этилади."Путешествую без COVID-19" дастурида ЕОИИ ҳудудида қабул қилинган санитар-эпидемиологик нормалардан ташқари верификация қилинган лабораториялар рўйхати мавжуд. Ундан ташқари мобил иловада ПЗР тестлар натижаларини ва QR-кодларни сақлаб қўйиш мумкин. Бугунги кунга қадар 530 мингдан ортиқ фойдаланувчилар ушбу дастурни ўз смартфонларига юклаюб олишган.Мобил илова чегара назорат пунктларида кириб келаётган шахсларнинг ПЗР-тест натижаларини тезкор тартибда текшириш имконини беради. Касаллик аниқланмаган фуқароларда QR-код яшил рангда бўлади.\n14:50 28.07.2021 (янгиланди: 16:25 28.07.2021)\nБугунги кунга қадар 530 мингдан ортиқ фойдаланувчилар ушбу дастурни ўз смартфонларига юклаюб олишган.\nТОШКЕНТ, 28 июл – Sputnik. Ўзбекистон лабораториялари ЕОИИ ҳудуди амал қилаётган "Путешествую без COVID-19" дастурига қўшилди, деб хабар қилмоқда Евроосиё тараққиёт банки.\nЯъни, бундан буён Ўзбекистон ҳудудида жойлашган 87та тиббий ташкилотлар ПЗР-тест натижалари ЕОИИ давлатлари ҳудудига киришда тан олинади.\nМаълумот учун, "Путешествую без COVID-19" мобил иловаси ЕОИИ давлатларидан бирининг чегарасини кесиб ўтаётган фуқаро коронавирусга салбий таҳлил топширганини тезкор исботлаш воситаси ҳисобланади.\n25 июлдан бошлаб Россия чегарасини кесиб ўтувчи фуқаролар “Путешествую без COVID-19” иловасига мувофиқ салбий ПЗР тест топширган бўлиши талаб этилади. Арманистон, Беларус, Қозоғистон ва Қирғизистонда худди шундай талаб 1 сентябрдан бошлаб жорий этилади.\n"Путешествую без COVID-19" дастурида ЕОИИ ҳудудида қабул қилинган санитар-эпидемиологик нормалардан ташқари верификация қилинган лабораториялар рўйхати мавжуд. Ундан ташқари мобил иловада ПЗР тестлар натижаларини ва QR-кодларни сақлаб қўйиш мумкин. Бугунги кунга қадар 530 мингдан ортиқ фойдаланувчилар ушбу дастурни ўз смартфонларига юклаюб олишган.\nМобил илова чегара назорат пунктларида кириб келаётган шахсларнинг ПЗР-тест натижаларини тезкор тартибда текшириш имконини беради. Касаллик аниқланмаган фуқароларда QR-код яшил рангда бўлади.


CPJ Қирғизистондаги вазиятдан чуқур ташвишда\nЖурналистларни ҳимоя қилиш қўмитаси Қирғизистондаги журналистлар аҳволидан ташвиш билдирди.\nБош қароргоҳи Нью-Йоркда жойлашган Журналистларни ҳимоя қилиш қўмитаси (CPJ) Қирғизистон жанубидаги зўравонликлардан, хусусан маҳаллий журналистларга расмийлар томонидан босим ўтказилаётганидан чуқур ташвиш билдирди.\nҚўмитанинг 22 июн куни эълон қилинган баёнотида Қирғизистон маъмурлари томонидан ҳибсга олинган ёки ҳаёти таҳдид остида қолаётгани учун касбий фаолиятини амалга оширолмаётган бир қатор журналистлар ҳамда инсон ҳуқуқлари ҳимоячилари тилга олинган.\nБаёнотни шарҳлар экан, Қўмита вакили Музаффар Сулаймонов бундай деди:\n- Қирғизистон расмийлари зўравонликларни амалга оширганларни жазолаш ўрнига ўша зўравонликлар далилларини йиғиш билан шуғулланаётган журналистлар ва ҳуқуқ ҳимоячиларини қўлга олмоқда.\nЖурналистларни ҳимоя қилиш қўмитаси Қирғизистон расмийларини Жалолобод ички ишлар бўлимида сақланаётган журналист Улуғбек Абдусаломов ва инсон ҳуқуқлари ҳимоячиси Азимжон Асқаровларни зудлик билан озодликка чиқаришга чақирди.\nУлуғбек Абдусаломов Жалолободда ўзбек тилида чиқадиган "Дийдор" газетаси бош муҳаррири, Жалолобод вилоят ўзбек миллий-маданий маркази фаолларидан биридир. У мана бир неча кундирки ҳибсда сақланмоқда.\nОзодлик мухбирлари унинг ва Азимжон Асқаровнинг тақдирига қизиқиб, Жалолобод вилоят коменданти Кубат Байболовга савол берганида ундан ҳуқуқ ҳимоячиси бўлса, авлиё эмас, айби бўлса қамайверамиз, қабилида беписанд жавоб эшитган эди.\nУмуман, кейинги кунларда, Қирғизистон расмийлари Ўш ва Жалолобод фожеаси учун жавобгарликни ўзбеклар зиммасига, хусусан, Республика ўзбек миллий-маданий маркази вице-президенти Қодиржон Ботиров зиммасига ағдаришга зўр берилмоқда.\nБотировга яқин жалолободлик ўзбеклар ҳибсга олинмоқда. Улуғбек Абдусаломов уларнинг биринчиси бўлса, қўлга олинганлар 22 июн куни 5 нафарга етди. (Бу ҳақда сайтимизда эълон қилинган "Жалолободда Қодиржон Ботиров сафдошлари ҳибсга олинмоқда", деган сарлавҳали мақолани ўқинг)\nҲибсда сақланаётган жалолободлик инсон ҳуқуқлари ҳимоячиси Азимжон Асқаров, хабарларга қараганда, миллий низо қўзғашда айбланмоқда.\nАдвокатининг журналистларга айтишича, мижози Азимжон Асқаровга ҳатто кўзойнагини бериб қўйишига ижозат беришмаган.\nЖурналистларни ҳимоя қилиш қўмитаси Қирғизистон расмийларини Жалолобод ички ишлар бўлимида сақланаётган журналист Улуғбек Абдусаломов ва инсон ҳуқуқлари ҳимоячиси Азимжон Асқаровларни зудлик билан озодликка чиқаришга чақирар экан, айни пайтда Озодлик радиоси Ўзбек хизматининг Ўшдаги мухбирлари ҳаёти хавф остида қолгани, шу сабабли воқеаларни ёритишдек касбий бурчларини бажариш ўрнига яшириниб юришга мажбур бўлаётганларидан чуқур ташвиш билдирди.


Бугун Ўзбекистон терма жамоаси Ироққа қарши майдонга тушади\nБугун футбол бўйича Ўзбекистон терма жамоаси Ироққа қарши ўртоқлик учрашувини ўтказади. Мазкур ўйин Иорданиянинг Амман шаҳридаги “Қирол Абдулла II”стадионида бўлиб ўтади.\nДзюдо бўйича Тошкент Гран-приси “Ҳумо арена”да бўлади\n20-22 сентябрь кунлари Тошкент дзюдо бўйича навбатдаги Гран-при мусобақасига мезбонлик қилади. Токио олимпиадасига қимматли рейтинг очколарини тақдим қиладиган мазкур мусобақани ўтказиш учун бу йил жуда катта тайёргарлик кўрилмоқда.\nЖаҳон чемпионатида иштирок этувчи ўзбекистонлик енгил атлетикачилар таркиби маълум\n27 сентябрдан 6 октябрга қадар Қатар пойтахти Доҳа шаҳрида енгил атлетика бўйича навбатдаги жаҳон чемпионати бўлиб ўтади. Жаҳоннинг 100 дан ортиқ мамлакат вакиллари иштирок этадиган мазкур мусобақага Ўзбекистон терма жамоаси ҳам ўзининг асосий таркиб спортчилари билан ташриф буюради.\nНилуфар Зокирова ҳамда Дилноза Раҳматовадан яна бир қувончли хабар\nКуни кеча Венгрияда ўтган байдарка ва каноэда эшкак эшиш бўйича жаҳон чемпионатида муваффақиятли иштирок этиб, Токио-2020 Олимпия ўйинларига лицензия олган қизларимиз Нилуфар Зокирова ҳамда Дилноза Раҳматова навбатдаги мусобақада ҳам омадли иштирок этишди.\nСпортчиларимизнинг муносиб совғаси\nЖорий йилнинг 24-30 август кунлари Болгариянинг Пловдив шаҳрида Таэквондонинг ITF йўналиши бўйича ёшлар ва катталар ўртасида XXI жаҳон чемпионати бўлиб ўтди. Ушбу мусобақада дунёнинг 96 та давлатидан 2640 дан ортиқ спортчилар иштирок этди.\nБокс бўйича Жаҳон чемпионатида Ўзбекистон шарафини кимлар ҳимоя қилади?\nМаълумки, 7–21 сентябрь кунлари Россиянинг Екатеринбург шаҳрида бокс бўйича Жаҳон чемпионати бўлиб ўтади.\nБухорода жаҳон чемпионига уй совға қилинди\nЖорий йилнинг июль ойида Болгарияда бўлиб ўтган спорт курашлари бўйича ўсмирлар ўртасидаги жаҳон чемпионати ғолиби Умиджон Жалоловга вилоят ҳокими Ў. Барноев томонидан Бухоро шаҳрида барпо этилган замонавий уй калити топширилди.\nХабарингиз бор, бугун Тошкентда кадетлар ўртасида жаҳон чемпионати старт олади. Шу муносабат билан кеча юртимизга Бутунжаҳон таэквондо федерацияси президенти Чунгвон Чой ташриф буюрди.\nМесси уч ойга дисквалификация қилинди\nЖанубий Америка футбол ассоциацияси Аргентина терма жамоаси ҳужумчиси Лионель Мессини уч ойга футболдан четлаштирди. Месси ушбу ташкилотни коррупцияда айблагани учун ана шундай қарор қабул қилинган.\nShowing 81-100 of 394 items.


Икки букиб, ани ерга урдилар… « O'zbekiston ERK Demokratik Partiyasi\nИкки букиб, ани ерга урдилар…\n28 February 2016 - 10:49\nТАРИХИ МУҲАММАДИЙ – 15\nРАКОНА ИБН АБДУ ЯЗИД ВОҚЕАСИ\nҚурайш қабиласи ичида Ракона ибн Абду Язид номлик бир паҳлавон йигит бор эди. Кураш майдонида отоғи чиққан, ёнбоши ерга тегмаган эди. Бир кун холи бир кўчадан ўтиб\nбораётганида, Пайғамбаримиз анинг олдидан чиқиб:\n— Эй Ракона, Худодин қўрқгил, менинг насиҳатимни қабул қилиб, Ислом динига киргил, — дедилар. Анда Ракона:\n— Эй Муҳаммад, сенинг келтурган бу дининг ҳақлигини қайдин билурман? Унинг ҳақлигига бирор белги кўрсатсанг, қабул қилайин, — деди. Анда Расулуллоҳ:\n— Сенинг паҳлавонлигингга сўз йўқдур. Куч-қувватда барчадин ўзингни устун чоғларсан. Қўпгил (тур), икковимиз бу ерда курашайлик. Агар сени йиқар бўлсам, менинг ҳақ пайғамбарлигимга ишониб, иймон келтурурмисан? — дедилар. Ул ҳам розилигини билдириб, тура келиб курашга тутинди. Муборак қўллари теккан ҳамон бутун кучидин ажради, икки букиб, ани ерга урдилар. Бу ишга Ракона ҳайрон қолиб, қайтадин курашмоқни талаб қилди. Бу қатимда эса, бурунгидин оғирроқ ҳолга қолди. Ўзини арслон олдида турган товушқондек (қуён) ожиз чоғлади. Ҳеч кимсани ўзига тенг кўрмаган Ракона айтди:\n— Эй Муҳаммад, умр ичида эшитилмаган, кўрилмаган ажаб бир ишдур. Энди бу нечук воқеадур.\nАнда Пайғамбаримиз: — Агар тилар эрсанг, бундин ҳам ажиброқ нарсани сенга кўрсатурман, — деб йироқдин кўриниб турган бир дарахтни чорладилар эрса, дарахт ер ёриб келиб, Расулуллоҳ олдида саломга эгилди. «Ўрнингга қайт», деган изм билан, қайтадин ўз жойига бориб ўрнашди. Мана шундоғ улуғ мўжизани кўриб турса ҳам, яна иймон келтирмади. Пайғамбаримизга сеҳргар туҳматини тақиб, бу улуғ неъматдин маҳрум бўлди. Шунинг билан Ракона пайғамбаримиз олдиларидин қайтиб, Қурайш мажлисига келса, алар жамоат қуриб ўлтирган эканлар. Аларга қараб:\n— Эй Қурайш халқи, Худо ҳақида қасам қилурман, Муҳаммаддин ортиқроқ ер юзида сеҳрчи йўқдур. Анинг сеҳрчилиги орқали бутун дунё халқига эга бўла олгаймиз, — деб кўрган мўжизаларини аларга баён қилди. Аммо ўзи шайтоний васвасаларга қолиб, иймондин бенасиб бўлди.


Ўзбек аёлининг жамиятдаги ўрни қандай бўлиши керак? - | Hizb-Uzbekiston.info\nHome›ХАБАР ВА ИЗОҲ›Ўзбек аёлининг жамиятдаги ўрни қандай бўлиши керак?\nМустақиллик байрами арафасида Озодликнинг Эркинмикрофонига қўнғироқ қилган самарқандлик Нодиршоҳ ўзбек эрлари номидан ўзбек аёлларидан кечирим сўраган эди:\n“Муҳожир, мусофирликдаги азобда юрган йигит-қизларимизга ўз ҳамдардлигимни билдирмоқчиман. Уларга Худодан сабр-тоқат, ишларига барака, айниқса, аëлларимизга. Биз Ўзбекистон халқининг эркаклари жуда ҳам айбдормиз ўзбек аëллари олдида,айниқса, муҳожирликда, мусофирликда юрганларнинг олдида барча ўзбек эркаклари номидан мен ўз узримизни, кечиримимизни сўраб қўймоқчиман. Кечирсинлар”, деб айтган эди самарқандлик Нодиршоҳ.\nЎн минглаган ўзбек аёли ўзи ёлғиз ҳолда ёки эри билан меҳнат муҳожирлигига чиқиб кетмоқда.\nЛекин шу билан бирга тадбиркор, сиёсатчи ёки жамоатчилик фаоллари орасида ҳам аёлларнинг кўпайгани кузатилмоқда.\nХўш, ўзбек аёли бугун жамият ҳаётида шундай фаол иштирок этиши керакми ёки уйда ўтириб, рўзғор тебратгани маъқулми?\nАбдуллоҳ: Аёлларнинг қилмаган иши қолмаётганига, уларнинг кўчага чиқиб кетишига биз эркаклар сабабчи бўляпмиз. Мана бу акамиз Конституция деяпти, лекин Аллоҳни ҳукмини албатта юқори қўямиз. Аёллар уйда ўтириши керак. Эркак уни таъминлаши керак.\nИзоҳ: Жамиятда эркак кишининг ўз ўрни ва вазифалари бўлгани каби аёлнинг ҳам ўз ўрни ва вазифалари бор, шундан келиб чиқиб аёл бирор муаммога дуч келса уни бартараф қилишлик учун баҳсу мунозара бўлишлиги табий.\nАёллар ҳозирги кундаги капиталистик тузумнинг аёлга нисбатан қараши нотўғрилигидан қутилиб бўлмас муаммолар гирдобига дучор бўлмоқда. Агар аёллар дучор бўлаётган бу муаммоларга чуқурроқ назар ташласак бу нарса капитализм тузумининг аёл ва эркаклар ҳаётдаги ишларда тенг ҳуқуқлидир, деган нуқтаи назардан келиб чиқаётганини кўрамиз.\nМасалан: аёл тенг хуқуқликни асос қилиб, ўзига хос бўлмаган, балки эркакнинг вазифаси бўлган бошқарув ва рўзғор ишларини ҳамда ўзининг жисмоний қуввати етмайдиган бошқа ишларини ҳам ўз зиммасига юклаб олди. Натижада аёллик вазифаси бўлган ҳомиладор бўлиш, фарзанд тарбияси, уй юмушларига ошинолмай қолди ва ҳар иккала ишни қилмоқчи бўлганда жисмоний қуввати етмаслик оқибатида ўта ночор аҳволга тушиб қолмоқда.\nБундай ҳолатларнинг воқеини эса ҳар бир ақл эгаси англаб етиши қийин иш эмас.\nАёлларнинг бундай муаммолардан қутилиш йўли эса шариатга мувофиқ ҳаёт кечиришдир, Шариатда эса аёл она ва уй бекаси қилиб қўйилди, бинобарин, унга ҳомиладорликка, бола туғишга, бола эмизишга, бола тарбиялашга ва идда сақлашга алоқадор ҳукмларни баён қилди.\nМана шулардан бирортасини эркак кишига тегишли қилиб қўймади. Чунки бу ҳукмлар аёл сифатида аёлга тааллуқли ҳукмлардир. Ьу маъсулият аёлга тегишли бўлган ишларнинг энг муҳими ва энг каттасидир. Муслима аёлнинг фарзандга берган бундай тарбиялари Ислом оламида адолатли Халифа дея ном таратган Умар ибн Абдулазиз, саҳиҳ ҳадисларни тўплаган Ал-Бухорий, Ат-Термизий, алгебра фанининг асосчиси Ал-Хоразмийдек етук шахсларнинг етишиб чиқишлигида тарифлаб бўлмас ҳиссалари бор.\nБироқ, аёлнинг асосий иши она ва уй бекаси бўлишдир, дегани аёл фақат ушбу ишга чекланган ва ундан бошқа ишларни бажаришдан қайтарилган, дегани эмас. Балки бунинг маъноси шуки, Аллоҳ Таоло аёлни бир вақтнинг ўзида, хос ҳаётда ўз ишларини қилгани каби, умумий ҳаётда ҳам фаолият кўрсатиши учун яратди, яъни даъватни ёйишни ва ўзига зарур бўладиган ҳаёт ишларида илм талаб қилишни вожиб қилди ва унга савдо – сотиқ, ижара ва ваколатга рухсат берди.\nБиз мусулмонмиз, лекин афсуски…


ГУМОНДАН САКЛАНАЙЛИК - Баҳоуддин Нақшбанд ёдгорлик мажмуаси маркази\n27 апрел 2016 й.\n1176 марта ўқилди.\nМукаддас ислом динимиз инсонни яхшиликка,тўғриллика ва адолатли бўлишга буюради. Жамиятда кенг тарқалган ёмон иллатлардан бири-бадгумонликдир. Аллоҳ таоло Қуръонда шундай деб бадгумонликдан огоҳлантиради:\n“Эй мўъминлар, кўп гумондан сакланинглар, чунки гумон гуноҳдир, жосуслик қилманглар ва бирингиз бирингизни ғийбат қилмасин”. (Ҳужурот, 12)\nУшбу ояти каримада инсонлар орасига совукчилик соладиган учта оғир гуноҳни кетма-кет келтириб бизларни бундан қайтаради. Биринчиси гумон. Гумон сабабидан қанча-қанча оилалар, ака-укалар, дўсту-биродарлар юз кўрмас бўлмоқдалар. Бир инсон тўғрисида ёмон хаёлларга бориш бу хатодир. Чунки гумон ҳеч қачон ҳақиқат бўлмайди. Пайғамбаримиз Расулуллоҳ соллаллаҳу алайҳи ва саллам шундай марҳамат қиладилар: “Гумондан сақланинг, чунки гумон сўзларнинг энг ёлгонидир”. Иккинчиси бировларни айбини топиш учун изидан жосуслик-айғоқчилик қилиш. Учунчиси ғийбат, буни оғир гуноҳ эканлигини ҳаммамиз яхши биламиз.\nПайгамбаримиз Мухаммад соллаллаҳу алайҳи ва саллам шундай дедилар: “Умматимнинг учта хислати бор, шумланиш, ҳасад ва бадгумонлик. Шунда бир одам: - Ё Расулаллох кимда шу хислат бўлса, уни қандай кетказади,-деб сўради. Расулуллоҳ соллаллаҳу алайҳи ва саллам жавоб қилдилар: “Қачон ҳасад қилсанг, Аллоҳга истиғфор айтгин. Қачон гумон қилсанг, уни тасдиқламагин, қачон бир нарсадан шумлансанг унга парво қилмай ўз ишингда давом этавер”.\nБундан кўринадики бадгумонликни кетказувчи чора ўша гумонга эътибор бермаслик керак экан. Ҳазрати Умар розияллоҳу анҳу шундай дедилар: “Мўъмин биродаринг оғзидан чиққан сўздан фақат яхши гумон килгин. Чунки сен ўша сўзни ёмон бўлса ҳам яхшиликка йўйишга имкон топасан”. Бир инсон ҳақида жамият орасида турли ёмон гап сўзлар тарқалса ҳам, мўъмин киши фақат яхши гумонда бўлиши керак.\nАллох таоло жаннатмонанд, гўзал юртимизни ва халқимизни бундай иллатлардан Ўзи омонда сақласин.\nАбдужалил туркистоний масжиди\nимом хатиби Ж .Рўзиев.


2019 йилда солиқ тизимида нималар ўзгаради? (2-қисм) - Халқ сўзи\n03:41 09 Январь 2019 Жамият\nСавол: Бизнинг фирма балансида битта дўкон ва қурилиши тугалланмаган бино бор. Икковидан ҳам мол-мулк солиғи тўланадими?\nЖавоб: Солиқ кодексининг 267-моддасига мувофиқ, фирма балансидаги дўконнинг ўртача йиллик қолдиқ қийматидан мол-мулк солиғи ҳисобланиши лозим. Шунингдек, Солиқ кодексининг 2691-моддасига асосан, норматив муддатларда ўрнатилмаган жиҳозлар ва норматив муддатда тугалланмаган қурилиш объектларига мол-мулк солиғи икки карра оширилган ставкада тўланади.\nСавол: Қишлоқ хўжалиги махсулотлари ишлаб чиқарувчи МЧЖ ягона ер солиғинигина тўлаб келаётган эди. 2018 йилда обороти 1 млрд. сўмдан ошган. Энди ҚҚСга ўтишга мажбурми?\nЖавоб: Ўзбекистон Республикаси Президентининг 2018 йил 26 декабрдаги ПҚ-4086-сонли қарорининг 13-бандига мувофиқ, 2019 йилда ягона ер солиғи тўловчилар учун солиққа тортишнинг амалдаги тартиби сақлаб қолинди.\nСавол: 2019 йилда томорқа эгалари учун қандай солиқ ставкаси кўзда тутилмоқда?\nЖавоб: Томорқа ерлар учун солиқ суммаси томорқа ер жойлашган жойига кўра Ўзбекистон Республикаси Президентининг 2018 йил 26 декабрдаги ПҚ-4086-сонли қарорига асосан, 2019 йилда томорқа ер учун солиқ ставкаси ўтган йилдагига нисбатан 1,2 коэффициент оширилган.\nМасалан, 2019 йилда жисмоний шахслар учун ажратилган ернинг 1 квадрат метри учун Наманган шаҳрида 225 сўм, Наманган вилоятининг бошқа шаҳарларида 133,6 сўм, Наманган вилоятининг туман марказларида 116 сўм, Наманган вилоятининг қишлоқ жойларида: аҳоли пунктларида 75 сўм, аҳоли яшамайдиган пунктларида 37,5 сўм, лалми жойларда 7,4 сўм ва жамоа боғдорчилиги, узумчилиги ҳамда полизчилигини юритиш мақсадида берилган ерлар учун 28,8 сўм тўланиши лозим.\nСавол: Бизнинг корхонамиз ягона ер солиғи тўловчиси ҳисобланади. Корхона балансидаги қишлоқ хўжалиги маҳсулотлари етиштириш билан боғлиқ бўлмаган кўчмас мулклар бошқа юридик шахсларга ижарага берилган. Ушбу мулкларга нисбатан мол-мулк солиғи ҳисобланадими?\nЖавоб: Ўзбекистон Республикаси Президентининг 2018 йил 29 июндаги “Ўзбекистон Республикасининг солиқ сиёсатини такомиллаштириш концепцияси тўғрисида”ги ПФ-5468-сонли Фармонига мувофиқ, ягона ер солиғи тўловчилари учун амалдаги солиқ солиш тартиби сақлаб қолинган.\nШунга кўра, ягона ер солиғи тўловчисига мазкур ҳолатда юридик шахслардан олинадиган мол-мулк солиғи ҳисобланмайди.\nСавол: Дорихоналар қўшилган қиймат солиғи ва сув солиғи тўлайдими?\nЖавоб: Ўзбекистон Республикаси Солиқ кодексининг 208-моддаси 13-бандига асосан, тиббий хизматлар (косметология хизматлари бундан мустасно) ҳамда ветеринария хизматлари, дори воситалари, ветеринария дори воситалари, тиббиёт ва ветеринария учун мўлжалланган буюмлар, шу жумладан, уларни ишлаб чиқарувчилар томонидан реализация қилинаётган шундай воситалар ҳамда буюмлар қўшилган қиймат солиғидан озод этилган.\nСолиқ кодексининг 257-моддасига асосан, агар корхонангиз сувдан фойдаланса, ишлатилган сув ҳажмидан келиб чиққан ҳолда, сув ресурсларидан фойдаланганлик учун солиқ тўловчиси ҳисобланади.\n2019 йилда солиқ тизимида нималар ўзгаради? (1-қисм)


Фарзандларимизга эътибор – Сурхон тонги\nБош саҳифа / Жамият / Фарзандларимизга эътибор\nОктябр 20, 2019\tЖамият Изоҳ қолдириш 694 Кўрилди\nИнсон борки, эртанги кунини фарзандлари тимсолида кўради. Шу боис зурриёдининг келажаги порлоқ бўлиши учун барча шароитларни яратиб беришга интилади. Ота-онанинг “болам деб” қилаётган саъйи-ҳаракатлари уларнинг умрига мазмун бағишлаш билан бирга, ўғил-қизларининг ҳаётдаги ўрнини белгилаб беради.\nБугунги кунда Президентимиз томонидан ёш авлоднинг таълим-тарбияли, билимли ва маърифатли инсонлар бўлиб етишиши йўлида беқиёс имкониятлар яратиб берилмоқда. Яратилаётган ана шундай шароитлардан ўз ҳаётини зиёлантириб, Ўзбекистоннинг буюк келажаги сари интилаётган ўғил-қизларимиз сафида 1 миллион 150 мингдан ортиқ Сурхон ёшлари ҳам борлиги юрагимизни чексиз қувончга тўлдиради.\nБеш ташаббус жилоси\nМуҳтарам Президентимиз томонидан илгари сурилган ва ёш авлодга кўрсатилаётган ғамхўрликларнинг ёрқин намунаси бўлиб майдонга чиққан 5 та ижобий ташаббус бугунги кунда воҳамиз ёшлари ҳаётига ҳам файз бағишламоқда. Хусусан, ушбу муҳим ташаббуснинг биринчи йўналиши бўйича олиб қарайдиган бўлсак, маданият ва санъат йўналишида турли тўгаракларда ижод қилаётган ёшларимиз сони йил якунига қадар 214 220 нафарни ташкил этиши кўзда тутилмоқда. Касаба уюшмалари томонидан ёшларимизнинг санъатга ташналигини ҳисобга олиб, халқаро бахшичилик фестивали олдидан бахшилар кўрик-танловини ўтказиш анъанага айланган. Ҳар икки йилда бир марта ўтаказилиб келаётган бу танловда ўнлаб ёш бахшилар ўз маҳоратларини намойиш қилиб келмоқдалар.\nМаълумки, спорт ёшларимизнинг энг севимли машғулотларидандир. Беш ташаббуснинг ёш авлодни жисмонан чиниқтириб, иродасини тоблайдиган бу йўналиши фарзандларимиз ҳаётининг ажралмас қисмига айланиши учун вилоятимизда кенг қамровли ишлар амалга оширилмоқда. Ҳозирги кунда вилоятимизда 1009 та спорт иншооти ёшлар хизматида, уларда 44 минг 105 нафардан ортиқ ёш спорт билан мунтазам шуғулланмоқда. Бу хайрли ишларда касаба уюшмаларининг ҳам алоҳида ўрни бор. Жумладан, бирлашма соврини учун ташкил этилган “Спорт, — мустаҳкам оиламиз пойдевори”, “Отам-онам ва мен” мусобақалари ҳамда “Юрт тараққиёти йўлида бирлашайлик!” шиори остида ўтказилаётган мини-футбол, шахмат ва шашка мусобақалари ёшларни спортга жалб қилишда муҳим аҳамият касб этмоқда. Шунингдек, ўтган ёз мавсумида халқ таълими ва касб-ҳунар таълими муассасаларида ташкил этилган соғломлаштириш майдончаларида 20 минг нафарга яқин ёшлар соғликларини мустаҳкамлаб олдилар. Кейинги йилларда вилоятимизнинг 200 дан ортиқ қишлоқларида ёш тадбиркорлар томонидан мини-футбол майдончалари қурилиб, ёшлар турли хил спорт мусобақаларини ўтказиб келмоқдалар. Вилоятимиз тижорат банклари томонидан имтиёзли кредитлар ажратилиб, воҳадаги 800 дан ортиқ қишлоқларда ана шундай спорт майдончалари қурилишига эришилса, мақсадга мувофиқ бўларди.\nБугунги кунда ҳаётимизни ахборот коммуникация технологияларисиз, интернетсиз тасаввур қилиб бўлмайди. Бинобарин, 3-йўналиш аҳоли ва ёшларнинг компьютер технологияларидан ҳамда интернетдан фойдаланиш кўникмаларини оширишга қаратилган. Бу борада йил якунига қадар Термиз шаҳри ва туман марказларида жами 13 та рақамли технологиялар ўқув марказлари фойдаланишга топширилади ва бу марказларга 7 мингдан зиёд ўқувчи, мактабларда ташкил этиладиган компьютер тўгаракларида эса 214 мингдан зиёд ёшлар қамраб олиниши режалаштирилган.\n4-йўналиш – китобхонлик! Очиғини айтадиган бўлсак, бугунги ҳаётимиз китобсиз тасаввурга сиғмай қолди. Машҳур ёзувчи Абдулла Қаҳҳор бекорга “Адабиёт – атомдан кучли!”, демаган. Китоб қўлтиқлаб бораётган ёшларга тез-тез кўзингиз тушади. Бугунги кунда ажойиб анъанага айланиб қолган “Ёш китобхон” республика танловида иштирок этиш учун 2017 йилда 8 минг 562 та ариза келиб тушган бўлса, 2018 йилда 34 241 нафар, жорий йилда бу кўрсаткич 48 288 нафарни ташкил этди.\n“Касаба уюшмалари – болаларга!” шиори остида болалар оромгоҳларида ўтказилган “Китоб — менинг дўстим” тадбирларида 20 мингга яқин ёшлар иштирок этишди. Биз мактабларга, маҳаллалар кутубхоналарига китоблар тақдим этмоқдамиз. Олтинсой тумани марказида туман аҳолиси учун маданият уйи ва кутубхона қурилишини янги йилгача тугатамиз.\nБешинчи йўналиш бўйича бирлашмамиз қошидаги “Зодиак Касаба Сайр” шўъба корхонасида федерациянинг 34 миллион сўмлик маблағи ҳисобига тикув машиналари сотиб олиниб, 14 та иш ўрни яратилди. Шунингдек, ижтимоий ёрдамга муҳтож, имконияти чекланган 26 нафар хотин-қизга 40,5 миллион сўмлик тикув машиналари олиб берилди. Кейинги 3 йилда касаба уюшмалари маблағига Термиз шаҳрида 200 ўринли “Амударё” болалар оромгоҳи, Термиз туманида 160 ўринли “Термиз Марвариди” санаторийси қуриб, ишга туширилди. Уларда 100 нафардан ортиқ хотин-қиз ишли бўлди. Ҳозирда Олтинсой туманида 200 ўринли 5 қаватли “Хўжаипок” санаторийси қуриб битказилмоқда. Янги йил арафасида бу ерда ҳам 100 нафардан ортиқ хотин-қиз ишга жойлашади.\nБу кўрсаткични вилоят миқёсида олсак, “Yoshlar – kelajagimiz” Давлат дастури доирасида шу кунгача 506 нафар, меҳнат ярмаркалари ўтказилиши ҳисобига 3 846 нафар ёшлар бандлиги таъминланди. Беш ташаббусни аҳоли, жумладан, ёшлар ҳаётининг ажралмас қисмига айлантириш – бутун вилоят жамоатчилиги, жумладан, бирлашмамиз фаолиятининг асосий мезони бўлиб қолади.\nМуаммо ва таклифлар…\nМасалага таҳлилий кўз билан қарайдиган бўлсак, бу борада муаммолар ҳам йўқ эмас. Вилоятимизда мавжуд маданият уйлари ва марказларнинг баъзилари таъмирга муҳтож, замонавий моддий-техник базасига эга эмас.\nТаълим муассасаларининг спорт анжом ва жиҳозлари етарли эмас. Агар мактаб ёшидаги болаларимизнинг 55 фоизи якка кураш турларига қизиқишини ҳисобга олсак, шаҳар ва туманларда гимнастика спорт жиҳозлари, полвонларимизга татамилар, жойларда бокс рингларини ташкил этишга эҳтиёж борлиги аён бўлади.\nШу билан бирга вилоятимизда тренер-мураббийлар етишмаслиги ёшларни спортга жалб этишда муаммоларни юзага келтирмоқда. Мактаблардаги маънан эскирган компьютерлар ҳам юқори тезликда интернетдан фойдаланиш имкониятини бермайди. Ёшларни китобхонликка кенг жалб қилишда ҳам муаммолар бор. Кутубхоналарнинг китоб фонди етарли эмаслиги, китоб дўконларининг маҳаллалардан йироқлиги бу борада қийинчиликларни юзага келтирмоқда.\nХулоса шуки, эртамиз эгалари бўлмиш ёш авлодга ғамхўрлик ҳамиша зиммамиздаги муқаддас бурч бўлмоғи шарт. Зеро, ёшлар қалби оппоқ қоғоз мисоли. Унга катталар томонидан қанча эзгуликлар битилса, келажак китоби шунчалар нурли бўлади.\nОлдинги Элчи билан учрашув\nКейинги Ҳидоят деб залолатга кетманг!


Ҳиндистонда жазирама иссиқ 29 кишининг умрига...\n16.06.2019 13:15 0 1371\nҲиндистон шимоли-шарқидаги Биҳар штатида, бир ойдан ошдики, жазирама иссиқ кузатилмоқда, оқибатда шу пайтгача 29 киши ҳалок бўлди. Бу ҳақда «Times of India» газетаси хабар берди.\nНашр ёзишича, ҳалок бўлганларнинг аксарияти — 25 нафари Аврангобод округидан, қолганлари Навада ва Гайя округлари фуқаролари. Қолаверса, яна 30 киши иссиқ уриши оқибатида касалхоналарга ётқизилган.\nБиҳарда бир неча ҳафтадан бери бу мавсумга хос бўлмаган иссиқ ҳаво ҳукм сурмоқда — кундузлари ҳаво ҳарорати 40 даражадан пасаймаяпти. Нью-Делида эса 10 июнь куни симоб устуни 50 даражадан ҳам юқорилаб кетиб, пойтахт шаҳар тарихидаги рекорд ўрнатилди.\nҲиндистонда бу йил муссонларнинг кечикиши ана шундай жазирамага сабаб бўлмоқда. Синоптиклар хабарига кўра, 30 кундан ошдики, мамлакатнинг шимолий ва марказий ҳудудлари ўта иссиқ ҳаво исканжасида қолган.\nҲиндистон иссиқ ҳаво


Мақолалар мазкур саъна бўйича сараланган: Вторник, 10 Май 2016\nСреда, 11 Май 2016 00:00\nМаҳалла сайлови демократик тамойиллар асосида ўтмоқда\nЎзбекистон Республикаси Олий Мажлиси Сенати Кенгашининг 2016 йил 5 мартдаги қароридан келиб чиқиб, мамлакатимизнинг барча туман ва шаҳарларида фуқаролар йиғинлари раислари ҳамда уларнинг маслаҳатчилари сайловига пухта ҳозирлик кўрилди. Айни чоғда ушбу муҳим тадбир жойларда ошкоралик, муқобиллик ва тенглик каби демократик тамойилларга мос ҳолда ўтказилмоқда.\nҚулай имкониятлар самараси\nИқтисодиётни барқарор ривожлантиришда хизмат кўрсатиш ва сервис соҳасининг ҳам ўзига хос ўрни бор. Шу боис юртимизда ушбу тармоқ ривожига алоҳида эътибор қаратилмоқда. Натижада жойларда замонавий хизматнинг янги турлари жорий қилиниб, шу орқали аҳолига қулайлик яратиш баробарида, унинг бандлиги таъминланмокда.\nБарча юмуш автоматик тарзда бажарилади\nВилоят марказидаги “Mohlаroyim Norboeva” масъулияти чекланган жамиятида янги қувват фойдаланишга топширилгач, ишлаб чиқариш ҳажми бир ярим баробар ортди. Нон ва қандолат маҳсулотлари тайёрланаётган мазкур корхонага хориж технологиясини ўрнатиш учун 230 миллион сўмлик сармоя йўналтирилди.\nТинчликнинг қадри бебаҳо\nИнсоннинг энг олий, муқаддас мақсадларидан бири тинч-осойишта ҳаёт кечиришдир. Мустақиллик йилларида фуқароларимизнинг фаровон турмуш тарзини таъминлашга хизмат қиладиган ва уларнинг манфаатлари муҳофазасининг қонуний асослари яратилди. Мамлакатимизда осудалик, ҳамжиҳатлик ҳамда бағрикенглик мустаҳкам қарор топди.\nЮртимизда навқирон авлодни баркамол қилиб тарбиялаш, уларнинг истеъдодини юзага чиқариш ҳамда рағбатлантириш учун барча шарт-шароит яратилган.\nЖалақудуқ туманидаги “Тилло инвест текстиль” масъулияти чекланган жамияти -фаолияти кенгайтирилгач, ишлаб чиқариш ҳажми ошди.\nМеҳр-оқибат — халқимизнинг энг олий, ноёб фазилати\nХотира ва қадр. Мазкур тушунчалар замирида халқимизга хос эзгу фазилатлар мужассам. Инсон зотининг нақадар азиз ҳамда мукаррамлиги ўз ифодасини топган. Зеро, вақт ғанимат, умр ўткинчи. Бу дунёда биздан қоладиган ўчмас из эса хайрли амалларимиздир.\n«Ўзбекистонда соғлом авлод тарбиясига катта эътибор қаратилаяпти»\nИспаниянинг Толедо шаҳрида юртимизда “Соғлом она ва бола йили” Давлат дастурининг амалиётга татбиқ этилишига бағишланган давра суҳбати бўлиб ўтди. Ушбу тадбир мамлакатимизнинг Мадриддаги элчихонаси томонидан “HM Hospitales” университети клиникаси билан ҳамкорликда ташкил қилинди.


Самарқанд туманининг Бадал қишлоғида яшовчи Адиба Ҳалимова ҳам гул ўстиришдек нозик, аммо ёқимли иш билан шуғулланади.\n— Болалигимдан гул етиштиришга иштиёқим баланд эди, — дейди Адиба опа. — Буни қарангки, мен келин бўлиб тушган хонадонда бу оилавий анъанага айланган экан. Қайнонам ва қайнотам қарийб 30 йилдан буён гул ўстириш билан шуғулланишади. Гулчиликнинг ҳадисини улардан ўрганганман. Мен ўзим кўп йиллик хонаки гулларга қизиққаним боис хона гулларига меҳримни бердим. Ўзим тиббиётчи бўлганим учунми, шу гуллардан шифо топгандай бўламан.\nГулхонага кирарканмиз, унинг муаттар ифори димоққа урилади. Гўзалликдан ҳайратга тушасиз. Атрофга назар ташлаб, бир дона гулнинг илдиз отиб, авж олиши қанчалик машаққатли меҳнатни талаб этишини ҳис қиласиз. Айниқса, алоҳида эътибор ва парвариш талаб қиладиган хона гуллари гўдакдек инжиқ ҳамда нозик бўлади. Шу боис уларни ўстириш ҳамманинг ҳам қўлидан келавермайди.\n— Бу митти тувакчаларда экилган гуллар “Анюта кўзчалари”, олимлар тилида “Виола” ҳам деб аталади, — дейди Адиба опа гулхонанинг бир қисмида ўсаётган гулларни кўрсатиб. — Мана бу катта тувакли гулни эса “Вашингтон пальмаси” деб атаймиз, булари “Хитой атиргуллари”, “Москва пиларгонияси”, гиацинт, маргаритка... Мана бу ердагилар — гераннинг бир неча тури, билсангиз, бу гуллардан айримларининг ёғидан қимматбаҳо атир ишлаб чиқарилади. Соябон гул. Бегониянинг ҳар хил янги навлари. Алоэнинг ўзидан ҳам 10-15 та тури бор...\nАдиба опа хонадаги гуллар номини бирма-бир айтар экан, турларининг умумий сони 200 дан ортиқлигини таъкидлайди. Улар орасида Голландия ва Хитойдан келтирилган ноёб навлар ҳам бор.\n— Ўстираётган ҳар бир гулни фарзандимдек кўраман. Ҳар куни улар билан “саломлашаман”, “гаплашаман”. Гул ҳам меҳримни, ширин сўзимни ҳис қилиб, яшнаётгандек туюлади. Бу иш кишига руҳий ҳордиқ беради. Масалан, кайфият бузилиб, толиққан пайтларда уларга қараб, бир зумда қалбингиз равшан тортиб, руҳингиз енгиллашади, барча дилхираликларни унутасиз. Гоҳида шулар ҳақида ўйлаб, етиштирган гулларим орқали минглаб хонадонларнинг хурсандчилиги, байрамларда аёлларимизнинг гулдек нозик кўнглини тоғдай кўтаришда, озми-кўпми, ҳисса қўшаётганимдан бахтиёр бўламан. Шу ишни бошлаганимга ҳам салкам ўн йил бўлибди. Шундан бери ҳаётимиз бутунлай ўзгарди, ҳам моддий, ҳам маънавий рағбат олаяпман.\nДарвоқе, гулчиликдан яхшигина даромад топиш мумкин. Фақат бунинг учун озгина қизиқиш, ҳафсала, меҳнат талаб этилади. Ҳозир Адиба опанинг гул дўкони бор. Айтишича, даромади чакки эмас. Қолаверса, нафақат Самарқанд, балки бошқа вилоятлардан ҳам унинг гулларига харидор кўп.\nГул бор жойда озодалик, илиқ тафт, меҳр, қувончу шодлик ҳукм суради. Уни етиштириш илмини ўрганган Адиба опа одамлар қалбига қувонч улашиш билан бирга, рўзғорини ҳам обод этмоқда.\nЭъзоз ва эҳтиром шукронаси\nАёлга эҳтиром — ҳаётга, келажакка эҳтиром. Бугун озод юртимизнинг ҳар бир дадил одимида, эришаётган ютуқларида хотин-қизларнинг муносиб ҳиссаси бор. Зеро, мустақиллик туфайли Президентимизнинг юксак эътибори боис мамлакатимиз аёлларининг жамиятдаги роли ва мавқеи ошди. Эндиликда улар тиниб-тинчимас тадбиркор, малакали шифокор, фидойи ўқитувчи, хуллас, ҳар бир соҳада ўз бурчларини астойдил бажариб келишмоқда.\n8 март — Халқаро хотин-қизлар куни муносабати билан улардан айримларининг дил сўзларига қулоқ тутдик.\n«Буюк хизматлари учун» ордени соҳибаси:\n— Инсон — улуғ хилқат. Шундай экан, у ҳамиша қадрга, эъзозга муносиб. Бугун биз, олима аёлларнинг камтарона хизматларимиз Президентимиз томонидан юксак қадрланаётганидан куч-ғайратимиз ошиб бормоқда. Бугун бизнинг барча илму интилишларимиз, эзгу ниятларимиз озод юртимизни янада обод этишга қаратилган. Ободлик эса, давлатимиз раҳбари таъбири билан айтганда, кўнгилдан бошланади. Бугунги улуғвор ўзгаришларнинг барчаси ана шундай эзгу ниятлар самараси эканлиги аниқ.\nМамлакатимизнинг барча аёлларини байрам билан қутлаб, уларга мустаҳкам соғлиқ, узоқ умр тилайман. Ҳазрат Навоий айтганларидек, жамики орзу-умидларига эришиб юрсинлар.\nАндижон вилояти, Асака тиббиёт коллежи директорининг ўринбосари,\n«Йил аёли — 2013» республика танловининг ғолиби:\n— Мамлакатимизда оила бекаси, фарзандларининг меҳрибон онаси бўлиши билан бир қаторда, жамият тараққиётининг турли соҳаларида самарали меҳнат қилаётган ва катта муваффақиятларга эришаётган аёллар кўпчиликни ташкил қилади. Мана, мен ҳам Ўзбекистондек аёллари қадр топган, қизларининг бахти, камолоти, истиқболини кўзлаган юртда туғилиб, яшаётганимдан беҳад фахрланаман.\nЎзим ўтган йили Республика Хотин-қизлар қўмитаси томонидан ташкил этилган “Йил аёли” танловида қатнашиб, якуний босқичда ғолиб бўлдим. Ушбу танловда ижтимоий-иқтисодий, маданий-маърифий соҳаларда самарали меҳнат қилаётган биз, аёлларнинг илғор ғоя ва ташаббусларимиз, оилани мустаҳкамлаш, ёшларимизнинг маънавий-ахлоқий тарбиясини тўғри йўлга қўйиш бўйича олиб бораётган ишларимиз атрофлича таҳлил қилинди. Мени қувонтиргани, кўрикда иштирок этган барча аёллар ўз фидойилиги билан ана шу мезонларга тўла-тўкис жавоб берганидир. Бу ташаббускорлик Президентимизнинг бизга кўрсатаётган чексиз меҳр ва ғамхўрлигининг яна бир ифодасидир.\nЎзбекистон Республикаси Президенти Давлат стипендиати,\nТошкент давлат педагогика университети магистри:\n— Мустақил диёримизда навқирон йигит-қизларнинг мустаҳкам билим олишлари учун беқиёс шарт-шароит яратилган. Таълим тизими ривожига катта маблағ сарфланмоқда. Ёшлар иқтидорини юзага чиқариш мақсадида кўплаб ижтимоий лойиҳалар амалга оширилаётир. Шу боис ҳар биримиз ҳеч кимдан кам бўлмай яшаш, озод ва обод келажак қуришда асосий куч сифатида майдонга чиқаётганимизни дилдан ҳис этиб, унга муносиб бўлишга интилмоқдамиз.\nБахтим шундаки, Соғлом бола йилида Ўзбекистон Республикаси Президенти Давлат стипендиясига сазовор бўлдим. Ана шунинг ўзи ҳам мамлакатимизда хотин-қизларга эътибору ғамхўрлик нечоғли юксак эканидан бир далил, десам адашмайман. Ўз навбатида, биз ҳам Ўзбекистонимизнинг буюк келажаги йўлида бор имконият ва салоҳиятимизни ишга соламиз.\nАввал онангга, яна онангга ва яна онангга, сўнг отангга яхшилик қил.\nБир сарв қомат кўрмишам\nАёл — муҳаббат ва вафо рамзи, садоқат тимсоли. У меҳрибон она, мунис сингил, суюкли ёр, оқила фарзанд бўлиб дилларни дилларга пайванд этади. Шунинг учун бўлса керак, дунё яралибдики, аёл васфи, унинг гўзаллиги улуғланади. Хусусан, мумтоз адабиётимизнинг забардаст вакиллари ҳам бу мавзуда минглаб ашъорлар битишган. Ана шундай етук ижодкорлардан бири Муҳаммад Ризо Огаҳийдир. Унинг ушбу ғазали дилбар аёлларимиз учун муносиб туҳфа бўлади, деб умид қиламиз.\nДўстлар, бу кун ажаб бир сарв қомат кўрмишам,\nСурати бошдин аёқ ғарқи латофат кўрмишам.\nОфтоб осо мунаввар талъати фархундасин,\nОлам аро ахтари авжи саодат кўрмишам.\nЮзларининг шаклини англаб гули гулзори лутф,\nКўзларининг суратин айни иноят кўрмишам.\nЖон фидо ширин лабини топмишам обиҳаёт,\nРуҳпарвар нуктасин дурри зарофат кўрмишам.\nҚочса ҳушим тонг эмас кўргач қиёми қоматин,\nКим, мани ҳайрон они қойим қиёмат кўрмишам.\nТурғонин базм ичра илгин қовшуруб одоб била,\nБеқарору музтариб кўнглумға роҳат кўрмишам.\nЖон киби нозик белида фўтани зар остида,\nБеш қабзи тийғини жонимға офат кўрмишам.\nБилгуси ҳар муддао хотир аро қилғоч хутур\nТабъиға махсус онинг фаҳму фаросат кўрмишам.\nКўрмадим монанд анго чобуклик ичра нечаким,\nДилраболар жилвасин беҳадду ғоят кўрмишам.\nБилмадим ҳолим не ерга ойид ўлғой оқибат,\nКим, ўзим шавқида кўб бесабру тоқат кўрмишам.\nОгаҳий, эмди манга ўлмакдин ўзга чора йўқ,\nКим, бу кун жонимда дардим бениҳоят кўрмишам.\nМуҳаммад Ризо ОГАҲИЙ.\nЖаннат оналарнинг оёғи остидадир.\nАгар ота-онанг тенг чақирса, онангга биринчи “лаббай” де!\nОта-она вафотидан кейин уларнинг дўстларига яхшилик қилиш — ота-онага яхшилик қилишнинг энг афзали ҳисобланади.\nУч нарса умрни узайтирар: кенг уй, яхши улов, меҳрибон хотин.\nЯхши хотин — эрнинг тинчлиги.\nАёлнинг сариштаси — рўзғорнинг фариштаси.\nҚадрингни билса, қирқ йил эгил.\nОна оёғи билан бешик тебратар, қўли билан рўзғор тебратар.\nПойтахтимиздаги Ёшлар ижод саройида “Аёл қалбининг макони” деб номланган бадиий кўргазма иш бошлади. Халқаро хотин-қизлар куни муносабати билан ташкил этилган ушбу тадбирда санъатшунос олимлар, рассомлар, ҳайкалтарошлар, халқ амалий санъати усталари, мухлислар қатнашди.\nКўргазмада тасвирий санъатда ўз услуби, ижод йўлига эга моҳир мўйқалам соҳибаларининг баҳор, борлиқ, она-табиат манзаралари акс эттирилган ижод намуналари томошабинлар эътиборига ҳавола қилинган. Шунингдек, унда тасвирий санъат оламига кириб келаётган ёш рассом қизларнинг ижод намуналарига ҳам кенг ўрин берилган.\nРангтасвир, графика, фото ва либослар дизайни билан бир қаторда, заргарлик, ҳайкалтарошлик санъати, замондошларимиз портретлари, сувбўёқ ва мойбўёқли асарлар ҳам намойиш қилинмоқда.\nАёлнинг ҳусни бўлса, кўнгилга ёқимли бўлур, яхшилиги бўлса, жон озиғидир. Ақлли бўлса, турмуш интизоми ва рўзғор яроғи тартибли ҳамда саранжомли бўлади. Ана шундай турмуш ўртоғинг — ғам-кулфатда сирдош ва ҳамдаминг бўлур, махфий ва яширин дард ва машаққатда ҳамнафас ва ҳамроҳинг бўлур. Турмушда ҳар жафо етса, ҳасратдошинг ул ва осмондан ҳар бир бало келса — кўмакдошинг ул. Кўнглинг ғамидин ул ғам чекади.\nРивоят қилишларича, эру хотин хуш-хандон сўзлашиб ўтиришса, эшик тақиллаб қолибди. “Ким у?” дейишибди бараварига. “Мен Тақдирман, — дебди эшик ортидаги овоз. — Хонадонларингизга озгина бахт ва бахтсизлик олиб келувдим, шуни иккалангиз тақсимлаб олинг”.\n— Сен бахтсизликни менга бер, бахтни эса хотинимга қолдир, чунки у умр бўйи шу оиланинг бахту саодати учун елиб-югурди, энди бахтли бўлиб, ўзи ҳам яйрасин, — дебди эркак.\n— Йўқ, йўқ, бахтни умр йўлдошимга бера қол, у оиламиз аҳлини едириб-кийдирди, оғир юмушларни бажарди, соғлиғини йўқотди. Энди умрининг охиригача бахт оғушида яшасин, — дебди аёл.\nЭшик ортидан яна овоз келибди:\n— Қанийди, ҳар битта оила ҳам сизлардек аҳил бўлса, хонадонлар бахтга тўлиб кетармиди... Мен бор-йўғи сизларни синамоқчийдим, холос. Сизлар бир-бирингизни ардоқлаб, бахтли яшаётган экансизлар. Ҳамиша шундай бўлиб қолинглар!\nТақдир ўз йўлига равона бўлибди...\nБир куни Мажнун касал бўлиб ётиб қолди. Даволаш учун табиб чақирилди.\n“Томирдан қон олиш керак” деб Мажнуннинг қўлини боғлатди. Қон олиш пайти Мажнун: “Эй табиб, қўй, хизмат ҳаққини ол ва қўлимни еч, шу касалликдан майли ўлай, қон олишдан воз кеч,” деб додлади.\n— Сен наъра тортган арслондан қўрқмайсану қўлингдан қон олдиришдан қўрқасанми? — дея сўради.\nМажнун шундай жавоб берди:\n— Мен нинадан қўрқмайман. Менинг вужудим, борлиғим Лайли билан тўладир, қон олиш пайти Лайлини ранжитасан, мен шундан қўрқаман.\nЯна бир кун Мажнунга яқинлари: “Лайли деб ёниб-куясан. У қиз асло сен айтгандек гўзал эмас-ку”, дедилар.\nМажнун жавоб берди:\n— Сиз Лайлини менинг кўзим билан кўринг, менинг қалбим билан севинг! Мен унинг сурат жомидан абадий ишқнинг шаробини ичдим, у шароб сизга сиркадир.\nЭр хотинидан сўраяпти:\n— Сизга нима совға қилай?\nХотин ўйланиб турса, эр давом этибди:\n— Майли, яхшилаб ўйланг, сизга бир йил муҳлат.\nИкки дўст суҳбатлашаяпти:\n— Уйимга қайнонам, учта қайнсинглим, яна хотинимнинг холаси икки қизи билан келаяпти...\n— Келса нима бўлибди?\n— Ахир бугун 8 март-ку!\n— Севара, мана сенга катта гулдаста!\n— Мана бу эса қайтими...\nМазкур рукндаги бошқа мақолалар: « Ота ва ўғил\tЯхшиликнинг умри боқий »


ФАРҒОНАДА 252 ТА БАЛИҚЧИЛИК БИЛАН ШУҒУЛЛАНУВЧИ ФЕРМЕР ХЎЖАЛИГИ МАВЖУД - UzTV New York, Inc.\nФАРҒОНАДА 252 ТА БАЛИҚЧИЛИК БИЛАН ШУҒУЛЛАНУВЧИ ФЕРМЕР ХЎЖАЛИГИ МАВЖУД\n03/29/2017 | Filed under: SOCIETY,UZ TV NEWS | Posted by: admin\nАйни кунларда юртимизда аҳолини балиқ маҳсулотларига бўлган эҳтиёжини қондириш, тармоқдаги иқтисодий ислоҳотларни янада чуқурлаштириш, соҳада фаолият кўрсатаётган тадбиркорлик субъектлари моддий-техник базасини мустаҳкамлашга алоҳида эътибор қаратиляпти.\nЎзбекистон Республикаси Вазирлар Маҳкамаси томонидан тасдиқланган Дастур доирасида 2016 йили вилоятимизда 40 та янги лойиҳа амалга оширилиб, 170,4 гектар майдонда сунъий сув ҳавзалари ташкил этилди ҳамда 150 та янги иш ўринлари яратилди. Янги лойиҳаларни амалга ошириш учун “Ипотекабанк”нинг Фарғона вилояти филиали томонидан 1 млрд. 352 млн. Сўм имтиёзли кредит маблағлари ажратилди.\n2016 йили “Ипотекабанк”нинг 120 млн. Сўмлик имтиёзли кредит маблағлари эвазига Бағдод туманидаги “Шимолий Бағдод” фермер хўжалигида 10 гектар сунъий сув ҳавзаси ташкил этилиб, 50,9 тонна балиқ етиштирилди.\nҲозирги кунда вилоятимиздаги балиқчилик билан шуғулланувчи 252 та фермер хўжаликлари тасарруфида 2254,7 гектар ер мавжуд. Бу хўжаликлар томонидан харидоргир бўлган сазан, оқ амур ва оқ дўнгпешона балиқлари етиштириляпти. Шунингдек, вилоятимизнинг Бағдод ва Фурқат туманларида тажриба тариқасида африка лаққа балиғини етиштириш ҳам йўлга қўйилди.\n– Африка лаққасини вилоятимиз иқлим шароитига мослаштириш ва ундан мўл маҳсулот етиштириш борасидаги тажрибаларимиз изчил давом этмоқда, – дейди Бағдод туманидаги “Мубинахон Муфаззалхон” кўп тармоқли фермер хўжалиги раҳбари М.Тешабоев. – Агар тажрибалар яхши самара берса, вилоятимизда ушбу иссиқсевар балиқ етиштириш ҳажмини кўпайтиришни режалаштирганмиз.\nВилоятимизда янги йўналиш – “Садок” усулида балиқ етиштириш соҳасидаги ютуқлар кўлами ҳам йилдан-йилга кенгайиб бормоқда. Ҳозиргача Ёзёвон туманидаги Марказий Фарғона сув омбори, Қувада Каркидон сув омбори ҳамда Олтиариқ туманидаги Қўрғонтепа сув омборларида 100 га яқин “Садок” мосламалари ўрнатилди. Натижада биргина ўтган йилнинг ўзида вилоятимиз миқёсида “Садок” мосламаларида 250 тоннага яқин балиқ етиштирилди.\nВилоят ҳокимлигининг 2017 йил 3 мартдаги “Вилоятда 2017 йилда балиқчилик тармоғини ривожлантириш ҳамда балиқ маҳсулотлари ишлаб чиқариш ҳажмларини янада кўпайтириш чора-тадбирлари тўғрисида” ўтказилган йиғилиш баёни билан вилоят Дастури тасдиқланди. Шу асосда жорий йилда вилоят бўйича сунъий ҳавзаларда 5810 тонна балиқ овлаш режалаштирилди. Ўз навбатида мазкур йилда йиллик ишлаб чиқариш қуввати 10 млн. Дона бўлган лицинка ишлаб чиқариш инкубация цехи қуриш, йилига чавоқ етиштириш қуввати 0,4 млн. Дона бўлган 1 та репродуктор ташкил этиш кўзда тутилмоқда. Умуман олганда, бу йил 32 та янги лойиҳаларни амалга ошириш ҳисобига 304 гектар сунъий сув ҳавзалари ташкил этиш ва 200 та янги иш ўринлари яратиш, янги лойиҳалар ҳисобига 613 тонна балиқ етиштириш устувор мақсад сифатида қайд этилди.\nБалиқ етиштиришнинг интенсив технологияларини жорий этиш, “Садок” усулида балиқ етиштиришни кўпайтириш мақсадида вилоятдаги сув омборларида жорий йилда 150 та “Садок” мосламалари ўрнатиш лозим. Шунингдек, “Бешариқ балиқ” МЧЖ томонидан имтиёзли банк кредити ва ўз маблағлари ҳисобидан Қўқон шаҳрида балиқни дудлаш ҳамда қадоқлаш кичик цехини ташкил этиш мазкур йилдаги муҳим вазифалар сирасига киритилган.\nФарғона балиқчилигини ривожлантириш бўйича амалга ошириладиган ишларни мувофиқлаштириш ва тизимли ташкил этиш ҳамда унинг мониторингини олиб боришга вилоят Давлат солиқ, қишлоқ ва сув хўжалиги бошқармалари, вилоят Давлат табиатни муҳофаза қилиш қўмитаси ҳамда “Ипотекабанк” вилоят бўлими масъул этиб белгиланди.


ЎзА - “Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури ижросини таъминлашда ННТларнинг инновацион лойиҳаларини қўллаб-қувватлаш” мавзусида давлат грантлари ажратиш учун танлов\n13.03.2018 19:28 Чоп этиш версияси\n“Ҳаракатлар стратегиясини “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури ижросини таъминлашда ННТларнинг инновацион лойиҳаларини қўллаб-қувватлаш” мавзусида давлат грантлари ажратиш учун танлов\nТанловга нодавлат нотижорат ташкилотлари, оммавий ахборот воситалари ва фуқаролик жамияти бошқа институтларининг қуйидаги мақсадларни назарда тутган ижтимоий аҳамиятга молик лойиҳа буюртманомалари қабул қилинади:\n1. Аёллар ва ёшлар, ногирон ҳамда кексаларнинг долзарб муаммоларини ҳал қилишга қаратилган қўшма иш режалари ва дастурларини амалга ошириш.\n2. Чекка, тоғли ва бориш қийин бўлган қишлоқ ҳудудларда янги иш ўринлари, ижтимоий ва маиший инфратузилма яратиш, аҳолининг турмуш даражасини яхшилашга кўмаклашиш.\n3. Аҳолига сифатли ижтимоий хизматлар кўрсатиш кўламини кенгайтириш, бўш вақтларини самарали ўтказишни ташкил этишга қулай шарт-шароит яратиш, давлат органлари билан ҳамкорликда маҳаллалар ободлигини таъминлашга кўмаклашиш.\n4. Оналик ва болаликни муҳофаза қилиш, оила институтини мустаҳкамлаш, соғлом ва баркамол авлодни тарбиялашга кўмаклашувчи комплекс тадбирларни рўёбга чиқариш.\n5. Оилада маънавий-ахлоқий муносабатларни мустаҳкамлаш, эрта ва шаръий никоҳлар, ногирон болалар дунёга келиши олдини олишга кўмаклашиш.\n6. Давлат органлари ва бизнес субъектлари билан ҳамкорликда маҳаллаларда ёшлар, аёллар ва ёш оилаларнинг бандлигини таъминлаш, аёллар, ёшларни тадбиркорлик ва оилавий бизнесга кенг жалб қилиш.\n7. Кафолатланган тиббий хизмат кўрсатиш устидан жамоатчилик назоратининг самарали механизмлари ва инновацион усулларини жорий этиш.\n8. Оилада соғлом муҳитни юксалтириш, аждодларимизнинг маънавий-ахлоқий меросини тарғиб қилиш, қайнона ва келин муносабатларини мустаҳкамлашга кўмак кўрсатиш.\n9. Аҳолининг эҳтиёжманд қатламлари, энг аввало ёшлар, аёллар ва ногиронлар бандлигини таъминлаш мақсадида ижтимоий корхоналарни шакллантириш, ижтимоий аҳамиятга молик товарлар, хизматлар ва ишлар бажарилишини йўлга қуйиш.\n10. Уюшмаган ёшларни, ногирон аёллар ва қизларни, жазони ўташ жойларидан озод қилинган, муқим турар жойга эга бўлмаган шахсларнинг жамиятга ижтимоий интегарцияси ва реабилитациясига қаратилган дастурларни давлат органлари билан ҳамкорликда амалга ошириш.\n11. “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури ижросининг аниқ натижалари, ислоҳотлар жараёнларини хорижий ОАВларида кенг ёритиш.\n1. Ташкилот раҳбари томонидан имзоланган ва муҳр билан тасдиқланган кузатув хати.\n2. www.fundngo.uz веб-сайтида жойлаштирилган шаклда тўлдирилган давлат гранти лойиҳаси учун ариза.\n3. Охирги ўзгартиш ва қўшимчалар билан давлат рўйхатидан ўтган ННТлар ва фуқаролик жамияти бошқа институтларининг устави (низоми) нусхаси.\n4. Ташкилотнинг давлат рўйхатидан ўтганлиги тўғрисидаги гувоҳнома нусхаси.\n6. Манфаатдор давлат ва жамоат ташкилотларининг илтимосномалари, тавсия хатлари илова қилиниши мумкин.\nБитта лойиҳа учун ажратиладиган грант миқдори – 30 миллион сўмгача.\nҲужжатлар 2018 йил 15 мартдан 20 апрелгача қабул қилинади.\nҲужжатлар “Ўзбекистон Республикаси Олий Мажлиси ҳузуридаги ННТларни ва фуқаролик жамиятининг бошқа институтларини қўллаб-қувватлаш жамоат фонди” номига “Ўзбекистон почтаси” орқали юбориладиган муҳрланган конвертларда (А4 форматда) қуйидаги манзил бўйича қабул қилинади: 100163, Тошкент шаҳри, Ислом Каримов кўчаси, 43-уй.


Нега стартаплар Америкада тўпланади? - Zamin.uz\nҲар ойда АҚШда ярим миллионта янги стартап пайдо бўлади.\nСтартаплар кластерлар (ўзаро боғланган ташкилотлар — компаниялар, корпорациялар, университетлар, банклар ва ҳоказо) томонидан ташкил этилади. Бундай кластерлар «Кремний водийси» ва Бостонда саноқсиз, Чикаго ва Майамида камроқ. Стартапларни рағбатлантириш яхши, бироқ улар пайдо бўладиган муҳитни яратиш бундан ҳам муҳим.\nБу муҳитнинг рецепти оддий — шаҳардан унча узоқ бўлмаган ажойиб университет. Агарда бундай шароит АҚШда яратилса, стартаплар ёмғирдан кейинги қўзиқориндек ҳамма ёқни босиб кетади. Бошқа мамлакатларда-чи? Уларда ҳам "Кремний водийси"ни барпо этса бўладими?! Ҳа, албатта, ҳатто ошиғи билан. Бироқ... бунинг учун аввалига нега стартаплар нуқул Америкага интилади, деган саволга жавоб бериб кўрайлик-чи.\nПол Грэм — америкалик тадбиркор, эссенавис, дастурчи. Дастурлаш бўйича қатор китоблар ёзган. Кейинчалик «Yahoo Store»га айлантирилган «Viaweb» дастурий таъминоти муаллифларидан бири.\n«BusinessWeek» журнали 2008 йили Пол Грэмни интернетдаги энг таъсири катта 25 инсон рўйхатига киритган.\nҚуйида сизга Пол Грэмнинг «Нега стартаплар Америкада тўпланади?» («Why Startups Condense in America») эссеси қисқартирилган таржимасини тақдим этяпмиз. Унда нега дунёнинг энг зўр дастурчилари, ахборот технологияси соҳаси билимдонлари айнан АҚШга интилишмоқда деган саволга баҳолиқудрат жавоб топишга уринган муаллиф ўз шахсий қарашлари, кузатувлари, тажрибаси билан ўртоқлашади.\nМуҳожирлар учун очиқ йўллар\nАгарда Калифорниядагига ўхшаш «Кремний водийси»ни Японияда қуришмоқчи дейишса — ишонмасдим. АҚШнинг ғарбида — Сан-Франциско ва Сан-Хосе оралиғида яшовчиларнинг ярми инглизчада акцент билан гапиради. Нимага шама қилаётганимни тушунгандирсиз, японлар эса иммиграцияга қарши. Демакки, улар қуражак «Кремний водийси»да фақат японлар яшайди. Бир нарсага аниқлик киритиб олайлик, «Кремний водийси» — ақлли ва юксакликка интилган инсонлар учун. У ерга ҳеч кимни киритмасдан, ҳеч нарсани қуриб бўлмайди.\nМамлакат бой бўлса\nВақти келиб Ҳиндистонда «Кремний водийси»га муносиб рақобатчи пайдо бўлса эҳтимол. Бу мамлакатда билимдон мутахассислар жуда кўп, Америкадаги «Кремний водийси»да фаолият кўрсатаётган ҳиндларнинг салмоғи ҳам бунга шоҳидлик беради. Ҳиндистоннинг муаммоси шундаки, ҳамон қашшоқлари кўп.\nАҚШ кўчалари қашшоқлар билан ҳеч қачон тўлиб-тошмаган. Океанортида қашшоқликдан бирданига ривожланган ахборот технологиялари жамиятига ўтиш тажрибаси ҳам йўқ. Бу тушунчалар бир-бири билан чиқишиб кета оладими, яъни «кремний водийлари» яратиш учун муайян бошланғич фаровонлик даражаси керак бўладими? Мана шу савол очиқ қолмоқда.\nЎз «Кремний водийси»ни барпо этишни истаётган мамлакатлардан бири бу, шубҳасиз, Хитой.\nУлар ўзларида чет элларда ўйлаб топилган товарларни ишлаб чиқарувчи кўплаб заводларни қуришяпти, аммо бевосита ғоялар устида ишловчиларни ҳам жалб этиша олишармикан?! Улар бу мамлакатда қанчалик эркин фикрлай олишади? Тасаввур ноодатий ғояларни туғдиради, ғайриодатий технологик ғоялар эса кўпчиликка бошда маъқул келавермайди.\nАмерика университетлари яхшироқ\n«Кремний водийси»ни барпо этиш учун жуда яхши университет керак — Америка Қўшма Штатлардан ташқарида уларнинг сони ҳозирча кўп эмас. Европанинг энг нуфузли университетлари қайсилар? Таниш профессорларимдан сўрасам: «Кембриж», — дейишди, уёғига ўйланиб қолишди... Тан олайлик, АҚШ университетлари билан беллаша оладиган хориж университетлари жуда кам (айниқса, техника йўналишида). Нега?\nАйрим мамлакатларда бу мақсадли сиёсат маҳсули. Германия ва Голландия ҳукуматлари ўз мамлакатларидаги барча университетларда таълим даражасини тенглаштиришга уринишмоқда. Оқибатда нима бўляпти? Энг яхши ўқитувчилар турли университетларга сочиб юборилган (ҳамма таниқли профессорлар бир жойда тўпланган АҚШ университетларидан фарқли ўлароқ). Умуман олганда ёмон эмас, бироқ маълум бир йўналишда кучли билим олишга интилганлар қаерга боришлари керак?! Чет элларда ном қозонган немис университетларини санаб бера оласизми? Ҳолбуки, XX асрнинг 30-йилларигача дунёдаги энг зўр университетлар Германияда эди.\nАмерика университетлари ўртасидаги рақобатнинг асосий сабабларидан бири шуки, уларнинг аксарияти хусусий. Бу жиҳатни алоҳида эътиборга олиш керак.\nМеҳнат қонунлари — стартапларга зидми?\nАҳолининг бандлигини таъминлаш масаласи — ўйлашимча, Европада стартаплар тузиш йўлидаги катта тўсиқлардан бири бўлиб турибди. Меҳнат тўғрисидаги ўта қаттиққўл қонунлар компаниялар фаолиятига таъсирини ўтказмай қолмаяпти, масалан, ходимни ишдан бўшатиш билан боғлиқ жараёнлар ортиқча даромади бўлмаган стартаплар учун оғир масала. Чунки уларда ҳар ким ўз ишини қойиллатиб бажариши шарт.\nАҚШда бизнесни йўлга қўйиш учун 6 кун кетади. Статистикага кўра, компанияларнинг 18 фоизи биринчи уринишдаёқ оёққа туриб кетади, стартапларнинг 69 фоизи эса камида икки йил «яшайди».\nАммо гап бунда ҳам эмас. Биламизки, барча соҳалар ва мамлакатларда ишлаб чиқариш унумдорлиги ва иш ўрни барқарорлиги ўртасида пропорционал боғлиқлик бор. Биламизки, масалан, ҳар бир филм суратга олинганидан сўнг актёрлар ва режиссёрлар «ишдан бўшатилади», шунинг учун ҳам ҳар сафар улар борини беришга интилишади. Профессионал спортчилар ҳам икки-уч сафар кетма-кет ёмон ўйнашса, захира ўриндиғида қолиб кетишларини яхши англашади. Энди танганинг иккинчи томонига қарайлик, масалан, АҚШда ҳайдовчилар, ўқитувчилар, амалдорларни ишдан бўшатиш деярли мумкин эмас. Бу ерда ишлаб чиқариш унумдорлиги ва барқарорлик ўртасидаги боғлиқлик шунчалик аёнки, уни фақат кўзни юмибгина кўрмаслик мумкин.\nМеҳнат унумдорлиги муҳим эмас дедингизми? Унда ҳайдовчилар ва ўқитувчилар актёр ва спортчилардан бахтлироқ эканда?!\nАгар бизнес қонунлар билан боғлаб ташланаркан, билингки, янги туғилаётган стартаплар оёқ-қўлини ҳам боғлаб ташлаган бўламиз. Ахир стартапчилар аксарият қонунларни билишмайди, уларни ўрганишга, тўғриси, вақтлари ҳам йўқ.\nАксарият стартаплар бизнес юритиш қонунга зид шароитда пайдо бўлган. Масалан, «Hewlett-Packard», «Apple» ва «Google»нинг биринчи офислари гаражлар эди. Айримлар эса бевосита муассисларнинг квартираларида ишлашарди. Тасаввур қилинг-а, Ҳюлетт билан Паккард Швейцарияда яшашганида ва ўз гаражларида электроника йиғишга киришганида маҳаллий ҳокимиятга қўшни кампирдан тушган шикоят сабабли уларнинг фаолиятига нуқта қўйилган бўларди.\nСтатистикага кўра, АҚШда стартаперларнинг 82 фоизи лойиҳаларига ўзларининг, оиласи ва дўстларининг сармояларини тикишади. 16 фоиз ҳолатда банкларга, 2 фоиз ҳолатда бошқа манбаларга мурожаат қилинмоқда.\nАммо энг катта муаммо — компанияни таъсис этишга кетадиган маблағ. 90-йиллар бошларида ўз ишини бошлаган германиялик дўстим не кўз билан кўрсинки, фирмани рўйхатдан ўтказиш учун талаб қилинадиган бошқа талаблардан ташқари, устав капитали учун 20 000 доллар киритиши керак экан. Нега мен ушбу мақолани «Apfel» («Apple»нинг немисча талқини) ноутбугида ёзмаётганимнинг сабабларидан бири ҳам шу. Жобс ва Возняк бунча пулни топиша олмасди: уларнинг компанияси эски «Volkswagen» микроавтобуси ва HP калкуляторини сотишдан молиялаштирилган.\nХорижга чиқиш шарт\nСтартапнинг тақдири кўп жиҳатдан дастлабки маҳсулотни ишлаб чиқишга боғлиқ. Уч юз миллиондан ортиқ аҳолига эга АҚШда маҳсулотни пуллаш осонроқ, бироқ, масалан, Швецияда фақат ички бозор билан чекланиш наф бермайди. Кичик мамлакатларда юзага келаётган стартаплар зиммасидаги юк залворлироқ: уларда албатта ташқи бозорга чиқиш режаси бўлиши шарт.\nЕвропа Иттифоқининг тузилиши қисман шу мақсадларга: ягона улкан ички бозорни шакллантиришга хизмат қилиши керак эди. Бироқ муаммо шундаки, ЕИ аъзолари турфа тилларда сўзлашади.\nБилл Гейтс Windows ва Mac’ни яратишда бошқалардан кўчирганини тан олди\n2-ноябрь куни мобил соҳадаги — MobiCon 2016 ҳалқаро конференцияси бўлиб ўтади


Интернет фойдаланувчиларини Трампнинг сочларида ўрмалаётган қўнғиз хурсанд қилиб юборди - 02.08.2019, Sputnik Ўзбекистон\nИжтимоий тармоқ фойдаланувчилари ушбу ҳолатга мос ҳазилларни ўйлаб топа бошлашди. 02.08.2019, Sputnik Ўзбекистон\nТОШКЕНТ, 2 авг – Sputnik. АҚШ президенти Дональд Трампнинг Виржиния штатида чиқиши вақтида президент юзи ва сочларида ўрмалаётган қўнғиз кадрларга тушиб қолди. Видео Sky News томонидан эълон қилинган.\nДунё сиёсатчиларининг Трамп билан “қўл жанглари”\nБу кулгили воқеа роликни томоша қилган интернет фойдаланувчиларини хушнуд этди. Айрим фойдаланувчилар Трамп шу қўнғиз ёрдамида "прослушка" қилингани ҳақида тахмин билдирдилар. Яна кимдир президент нега юзида ўрмалаётган қўнғизни ҳис этмаганига лол қолди. "У ҳислардан мосуво бўлган шекилли", деган тўхтамга келди интернет фойдаланувчилари.\nИжтимоий тармоқдагиларнинг айримлари ҳолатга мос ҳазилларни ўйлаб топа бошлашди.\n"Қўнғиз: Ва ниҳоят! Мен уддаладим! Мен Москвадан уйга қайтдим, азизим!", - деб ёзган D.K.R. Boyd.\n"Қўнғиз Трампга у айтиши лозим бўлган гапларни пичирлаб турибди", - деган itsjustmehere никли фойдаланувчи.\nHelena эса "Қўнғиз Трампнинг ичида яшайди аслида, у шунчаки ҳаво олиш учун ташқарига чиққан", дея ҳазил қилган.


Би-би-сининг таҳририй мезонлари ҳақида қўлланма - BBC O'zbek\nБи-би-сининг таҳририй мезонлари ҳақида қўлланма\nБи-би-сининг таҳририй мезонларига бағишланган қўлланма Би-би-си журналистларининг кўп йиллар мобайнида йиғилган тажрибаси ва таҳлиллари асосида барпо этилган ва биз ўзимизнинг ушбу билимимизни дунёдаги журналистлар билан бўлашишга қарор қилдик.\nБу қўлланмада таъкидланадигани - журналистика алал-оқибат тил деганидир.\nЖурналистика қадриятларини муҳокама этишдан илгари авваламбор, ушбу қадриятларни ифодалашда тил нақадар муҳим роль ўйнашини англаш талаб этилади.\nБу дастлабки қадам ва биз ушбу саҳифаларнинг тобора кўпайиб бориши, журналистика ва тил борасидаги тўлақонли қўлланмага айланишини истаймиз.\nДунёда мавжуд медиа ташкилотларнинг аксари маълум мақсадларни кўзлаб иш тутади. Уларнинг баъзилари ҳукумат, баъзилари мухолифат ва яна баъзилари маълум бир шахслар манфаатини ҳимоя қилади.\nБи-би-си ўз фаолиятини сиёсий бетарафлик тамойилларига асосланиб олиб боради. Хабар ва лавҳаларни тайёрлашда биздан Би-би-си ўрнатган аниқ тартиб ва қоидаларга риоя этиш талаб қилинади.\nБиз тайёрлайдиган хабар холис, бетараф ва аниқ бўлиши керак. Мисол учун, биз “террорчилик ҳужуми” иборасини деярли ишлатмаймиз.\nБунинг ўрнига “қуролли ҳужум” иборасини қўллаймиз. Мазкур ибора Би-би-сининг сиёсий жиҳатдан холис ва бетараф бўлиш тамойилига мос келади.\nАммо бизнинг холислигимиз умумбашарий қадриятлар ё-да, дейлик, оғир жиноятлар учун жиноий жавобгарликка тортиш масалаларига бетараф ва бефарқ эканлигимизни англатмайди.\nМисол учун, 1960-1969 йиллар давомида Би-би-си Бош директори бўлган Сэр Ҳью Грин шундай деган эди: “Би-би-си умуман олганда холисдир. Аммо биз апартеидга нисбатан бефарқ эмасмиз”.\nБи-би-си жамият ва оммавий ахборот воситалари фаолиятини тартибга солиб турувчи қонунлар ўнгидаги масъулиятини унутмаган ҳолда, фикр билдириш бўйича ўзининг қонуний ҳақ-ҳуқуқларидан фойдаланиши мумкин.\nБиз доимо холис, бетараф ва аниқ бўлишга интиламиз. Аммо мавзуларни холис ёритиш уларни зерикарли ва қизиқарсиз тарзда тайёрлаш ва тингловчига етказиб беришни англатмайди асло.


Шомуродов Мессига ўхшашни истамади: Бўлди, мени ортиқ мақтаманг! - Zamin.uz\n23:30 / 15.01.2021\nЭлдор Шомуродовнинг Италия А Сериясида кўрсатаётган ўйини мухлису мутахассисларга манзур бўлмоқда. Кучли бешлик чемпионатлари орасида ўзига хос мураккаблиги билан ажралиб турадиган А Серияга умуман бошқа услубни тарғиб қиладиган ўзбек ва рус футболидан кириб келган легионер қисқа фурсатда футбол жамоатчилиги эътиборига тушди.\nШомуродов октябрь ойида Италияга кўчиб ўтганидан кейин турлича услубга эга икки бош мураббийни кўрди. Ҳар иккисига ҳам ўзининг жойи бошланғич таркибда эканини исботлаб беришига тўғри келди. Аввалига, ўзбек футболчиси учун миллионлар сарфланганини ҳазм қила олмаган генуялик талабчан мухлислар ҳам секин-аста Элдорнинг ўйинига мафтун бўлиб бормоқда.\nҲар ҳолда ўз қарашларга эга бош мураббий Давиде Баллардинидан мухлислар Шомуродовни мунтазам бошланғич таркибда майдонга туширишни талаб қилаётгани ҳам шундан далолат беради. Яхши биламизки, Европа футболида клуб раҳбарияти ҳам, бош мураббий ҳам аксарият ҳолатларда мухлислар истагини қабул қилади ва улар билан ҳисоблашади. Бўлмаса, босимнинг тагида бўғилиб қолиши тайин...\nКейинги пайтда Элдор Шомуродов италиялик журналистларнинг ҳам севимли мавзусига айланиб қолмоқда. Ўзи ҳам секин-аста машҳурлик масъулиятига кўнига бошлаган ҳамюртимиз ахборот манбаларида бўй кўрсата бошлади.\nИталиянинг tuttoatalanta.com сайти машҳурLa Gazzetta dello Sport нашридан иқтибос келтириб, Шомуродов билдирган фикрларни омма эътиборига ҳавола этди. Элдор ўзига нега Ривалдо ва Дидье Дрогба ёқишини ва уни “ўзбек Мессиси” деб аташларига жавобан қуйидаги позициясини билдирди.\n- Менга нега Ривалдо ва Дрогба ёқади? Бразилиялик ҳужумчи мен ўйнаган “Бунёдкор”да тўп тепган. Дрогба эса, мен учун ўрнак ва намуна.\nМен “ўзбек Мессиси”манми? Ҳозир фикру хаёлим “Женоа”да. Мақтовлар учун келажакда ҳали имкон бўлади, - деди Шомуродов.\nШунингдек, Ўзбекистон миллий терма жамоаси ҳужумчиси Италиядаги ҳаётида дуч келаётган қийинчиликлар, Европадаги фаолиятининг ўзбек футболига таъсири ҳақида ҳам гапирди.\n- Мен “Женоа”га ўтишга розилик берганимда, Италияда тўқнаш келишим мумкин бўлган қийинчиликлар ҳақида билардим. Олдимни ўзимни кўрсатиш учун фақатгина битта йўл бор эди. У ҳам бўлса, қаттиқ меҳнат қилиш.\nЎзбекистон истеъдодларга бой. Футболчиларимиз хорижнинг кучли лигаларида ўзини кўрсатиш имкониятига эга бўлишга лойиқ. Балки менинг тажрибам уларнинг шу ерларга келишига йўл очар. Бу бугунги кунда мен учун энг муҳим масала, - деди Элдор Шомуродов.\nАсли сурхондарёлик футболчи кучли бешлик чемпионатлари юқори лигасида гол урган биринчи ва ягона ўзбек футболчиси ҳисобланади. “Женоа” билан 2024 йилга қадар шартнома имзолаган легионеримиз шу кунга қадар А Серия ва Италия кубоги беллашувларида 12 та учрашув ўтказиб, рақиблар дарвозасига бир жуфт гол урди ва жамоадошларига икки марта голли пас узатди.\nАйни пайтда 25 ёшли ҳужумчининг ўйинини бошқа жамоалар мутасаддилари ҳам кузатиб бораётгани ҳақида айтилмоқда. “Замин” янгиликларини “Telegram”да кузатиб боринг\n«Женоа» сўнгги сонияларда гол ўтказиб, ғалабани қўлдан чиқарди (видео)\n8-12-2020, 08:28, Спорт\n23-10-2020, 10:50, Спорт\nШомуродов РПЛ ўтган мавсумининг энг яхши футболчиси бўлиши мумкин\n30-07-2020, 21:37, Спорт\n26-07-2020, 13:12, Спорт


27 январь, 2021, 21:40\nТеглар:Насаф | АГМК | ОФК кубоги\nБугун рақибларимиз хусусида сўз юритамиз.\nБироз муддат аввал, Осиё футбол конфедерацияси ОФК кубоги гуруҳ баҳсларига қуръа ташлади. Ушбу қуръа натижасига кўра, Ўзбекистон Суперлигасидан турнирда иштирок этадиган жамоа қайси рақибларга дуч келиши аниқланди. “Ф” гуруҳидан курашни бошлайдиган ўзбек клуби Туркманистоннинг “Олтин Аср”, Тожикистоннинг “Хўжанд” ва Қирғизистоннинг “Олой” клубларига қарши баҳс олиб боради.\nОФКнинг Ўзбекистон Суперлигаси клубларига ажратган квота системасига биноан, ҳозирча қайси жамоамиз ушбу мусобақада иштирок этиши маълум эмас. Осиё Чемпионлар Лигаси плэй-офф босқичида иштирок этадиган Олмалиқнинг АГМК клуби меҳмонда Қатарнинг “Ал-Гарафа” жамоасига қарши баҳс олиб боради. Қатар Юлдузлар Лигасида 15 тур якунларига кўра, 3-поғонани банд этиб турган жамоани вакилларимиз таслим этган тақдирда, нуфуз жиҳатидан Осиёнинг иккинчи рақамли турнирида “Насаф” иштирок этади. Аксинча бўлса, Миржалол Қосимов шогирдлари ОФК кубогида ўйнайди, қаршиликлар халқаро мусобақасиз қолади. Демакки, барча ўзбек футболи мухлислари АГМКнинг якка ўйиндан иборат қарама-қаршиликда ғолиб чиқишини сўраб, дуо қилишимиз керак. Келинг, яхши ният қилган ҳолда, қўшни давлат вакилларидан иборат рақибларимизга қарши баҳсларда “аждарлар”нинг имконияти қандай эканига баҳо берамиз.\n2008 йилда ташкил топган туркман клуби сўнгги йилларни миллий чемпионат гегемони сифатида ўтказмоқда. Ушбу клуб Ашхобод шаҳрини макон қилгани ва фаолиятининг илк саналариданоқ, жамоани Туркманистоннинг номдор шахсларидан бири Умаргули Нурмамедов бошқарув остига олганининг ўзиёқ кўп нарсаларни англатади. Яъники, клуб тепасида бевосита давлат раҳбарлари туради. “Ашхабат” ўйингоҳи 20000 мухлисни ўз бағрига сиғдира оладиган туркман элининг энг муҳташам стадионларидан бири ҳисобланади.\n“Олтин Аср” сўнгги 6 йил ичида миллий биринчиликни ҳеч кимга бермай келади. Шу йиллар мобайнида 3 маротаба кубокда зафар қучган. 2018 йилда ОФК кубоги финалига етиб келган ва Ироқнинг “Ал-Қува Лл-Жавия” клубига имкониятни бой берган.\nЖамоа таркибида номдор футболчилар мавжуд эмас. Биргина Везиргелди Ильясов “Қизилқум”даги қисқа фаолияти билан юртдошларимизга таниш.\nБугунги кунда жамоа Туркманистон юқори лигасида 28 та учрашувда майдонга тушиб, 73 очко жамғаришга муваффақ бўлган. Энг яқин таъқибчи “Ахал” клубида худди шунча ўйинда жамғарилган 55 очко мавжуд.\nТожикистоннинг “Хўжанд” клуби биз учун бегона эмас. Бир қатор ўзбекистонлик футболчиларни легионер сифатида ўз таркибида ушлаб турган жамоа билан ўзбек клубининг тўқнаш келиши ўзгача интрига тақдим этиши аниқ.\nЖамоа улкан тарихга эга. “Помир” клуби базаси устига қайта қурилган хўжандликлар жамоаси мана неча йилдирки, тожик футболи байроқдори бўлиб келади. Кетма-кет 3 йилдан буён ушбу мусобақада мунтазам иштирок этиб келади. Аммо унинг иштирокини у қадар омадли, деб бўлмайди. Клуб бирор марта гуруҳ босқичидан нарига ўта олмаган. Тожикистон чемпионатининг супер омадсизи ақалли бир маротаба бўлса ҳам, чемпионликни тантана қилмаган. Уларнинг бахтига, 4 та кубок бор. Шу мухлисларни овунтиради.\nҚирғизистоннинг гранд жамоаларидан бири ҳисобланадиган “Олой” сўнгги 2 йилда чемпионликни бой бериб қўймоқда. Ундан аввалги 5 йилда жамоа 4 та чемпионликка эришган. Жорий мавсумда эса, ўшликларнинг ишлари юришмаяпти. 14 та турда 23 та очко олган “Олой” Қирғизистон Премьер-лигасининг 5-поғонасида жойлашган. 2014 йилдан буён халқаро майдонларда ҳаракат қилиб келаётган “Олой” бирор марта ҳам ОФК кубоги гуруҳ босқичидан чиқа олмаган.\nЖамоада грузиялик ва ганалик легионерлар кўриниш бераётганидан улар вакилларимизга жиддий қаршилик кўрсатадигандек туюлиши мумкин. Аммо ушбу легионерларнинг аксарияти захира футболчилари ва юқори савияли ҳисобланмайди.\nНасиб этса, ОФК кубогида юртимиз шарафини “Насаф” ҳимоя қилади. Унинг ёш ва иқтидорли футболчилари юқоридаги жамоаларни қийинчиликсиз мағлуб этиш салоҳиятига эга. Миллатимиз футболи қитъа миқёсидаги совринларни соғиниб қолди. Ҳа, ОФК кубогидаги ғалаба у қадар катта ҳисобланмайди. Аммо бу ҳам Осиё миқёсидаги турнир ва унинг мукофот жамғармаси ҳеч бир клубимизга зарар қилмайди.\nБугунги пандемия билан боғлиқ вазиятни инобатга олган ҳолда, шуни айтиб ўтишимиз мумкинки, Ўрта Осиё вакиллари ўрин олган гуруҳ учрашувларини марказлашган ҳолда ўтказиш учун энг қулай жой бу - Тошкент! Тошкент вилоятининг ўзида нуфузли турнирларни ўтказишга қодир бўлган 6 та стадион мавжуд. Мамлакатимизда тез орада бўлиб ўтиши режалаштирилаётган катта мусобақалар олдидан мана шундай кичик турнирларни қабул қилиш биз учун ҳам улкан тажриба бўлар эди.\nДиёр Имомхўжаев: ОФК кубоги мусобақасининг клубларимиз иштирок этадиган гуруҳ ўйинлариига Ўзбекистон мезбонлик қилиши мумкин\n"Насаф" етакчиларидан бири АГМКга ўтиши мумкин\nДиёр Имомхўжаев: Марказий Осиё клубларини ўзимизда қабул қилишимиз мухлисларимиз учун ҳам яхши совға бўлади


Йиллик 9% олиш учун қайси банкда карта очиш керак? | NORMA.UZ\nЙиллик 9% олиш учун қайси банкда карта очиш керак?\n«Қайси банклар пластик карталардаги қолдиқлар бўйича ҳар ойда капитализацияни амалга оширади?» – шундай савол Norma.uz портали таҳририятига келиб тушди, ва, биз 24 та тижорат банкининг пластик карта бўлимларидан суриштириб, бу масалага аниқлик киритишга қарор қилдик. Сўров натижалари – мазкур материалда.\nСавол тарихига юзланиб\nПластик карталардаги маблағлар қолдиғига ҳар ойда фоиз ҳисоблаш – бу капитализация. Маҳаллий банклар (ҳаммаси эмас) томонидан у йилига 9% миқдорида амалга оширилади. Нега 9%? Бу Марказий банк томонидан ўрнатиладиган қайта молиялаштириш ставкаси. Охирги маротаба у жорий йилнинг март ойида қайта кўриб чиқилган ва ўзгаришсиз қолдирилган – 9%.\nБанклар томонидан капитализация ҳисоблаб ёзиш ҳар бир календарь кун якунига қолдиқлар бўйича автомат режимида амалга оширилади. Ушбу маблағлар мижоз картасига эса аксарият банклар томонидан ҳар ойда, баъзилари томонидан йил якунига кўра ўтказилади.\nБиз ўтказган сўровноманинг мақсади — қайси банклар ва қандай даврийликда капитализацияни амалга оширишини билиш эди. Шунингдек, қандай пластик карталарга банклар фоиз ҳисоблаши билан қизиқдик: иш ҳақи лойиҳаси бўйича сўм карталаргами, жисмоний шахсларнинг сўм карталаригами ёки иккаласига ҳамми?\nКапитализация солиштирма жадвалда\nТақдим этилган маълумотлар мазкур материал эълон қилинган кунда, яъни 2017 йилнинг 14 февралида долзарб эканини ҳисобга олиш даркор. Мазкур масала бўйича шартлар банклар томонидан қайта кўриб чиқилиши мумкин. Масалан, Савдогарбанкда айтишларича, шу вақтга қадар капитализация амалга оширилмаган, аммо ҳозир ушбу масала кўриб чиқилмоқда.\nШахсий сўм карта\nфақат бюджет ташкилотлар учун\nХай тек банк\nГап молия ҳақида борса – нозик жиҳатларни эътиборга олиш керак\nАгар фуқароларда турли банклардан бир нечта пластик карта бўлиб, уларнинг бирини “ақчадон” қилмоқчи бўлса, албатта йиллик 9% капитализация келтирадиганини танлаган маъқул. Банк депозит маҳсулотлари (жумладан, пластик карталар бўйича) 9%дан кўпроқ даромад келтириши ҳеч кимга сир эмас. Аммо, депозит ҳисобварағи, қоидага кўра, «музлатилган» бўлади. Яъни ундаги маблағларни омонат муддати тугагунига қадар ишлатиб бўлмайди. Қайта молиялаштириш ставкаси бўйича капитализация картанинг бутун амал қилиш муддати мобайнида амалга оширилади ва ундаги маблағлардан исталган вақтда чекловларсиз фойдаланиш мумкин.\nБунда бизнинг шарҳимиз шуни кўрсатдики, ушбу маблағларни ҳисоблаб ёзишда баъзи банкларда “алоҳида шартлар” мавжуд экан. Шу боисдан бирор картани “ақчадон”га айлантиришдан олдин, пластик бўлими ходимларига қуйидаги саволларни бериб кўриш керак:\n– Капитализация ҳисоблаб ёзиш учун ой охирига қолдиқ суммаси бўйича чекловлар мавжудми? – Биз сўров ўтказган банкларнинг бирида шундай шарт мавжуд. Мижознинг ҳисобварағидаги маблағ ой охирида 100 минг сўмдан кам бўлмаслиги даркор, шу тақдирдагина унинг ҳисобига фоиз ўтказилади.\n– Капитализациядан маблағларни ўтказиш учун банк комиссияси мавжудми? – Сўров ўтказилган 24 банкнинг биридагина капитализациядан маблағларни ўтказиш хизмати учун фоиз ушлаб қолиниши билдирилди.\n– Капитализациядан фоизларни олиш учун алоҳида шартнома тузиш ёки ушбу хизматдан фойдаланиш учун ариза ёзиш керакми? – Жадвалдаги банкларнинг 2 тасида ҳар ойда капитализация олиш учун алоҳида ариза топшириш ёки битим тузиш зарурати ҳақида билдиришди.\nЙиллик 9% ва «пенсия» пластик карталари\nПенсионерларга пенсияларни ўтказиш учун очилган пластик карталарга йиллик 9% ҳисобидан кейинчалик ҳар ойда капитализация ҳисоблаш масаласи бўйича ҳозирги вақтда бир маънодаги жавоб мавжуд эмас. Жорий йилнинг январ ойигача у барча банклар томонидан амалга оширилаётган эди.\nПрезидентнинг 2.02.2017 йилдаги “Иш ҳақи, пенсия, нафақа ва стипендияларни тўлаш механизмини такомиллаштиришга доир қўшимча чора-тадбирлар тўғрисида”ги Қарори (ҳужжат таҳлили билан қуйидаги ҳавола орқали танишиш мумкин) эълон қилиниши билан пенсияларни пластик карталарга ўтказиш тўхтатилди. Баъзи банкларда бизга тушунтиришларича, пенсияларни карта орқали олишни истовчи пенсионерлар тегишли ариза билан янгитдан яшаш жойларидаги Пенсия бўлимига мурожаат этишлари даркор, кейин эса картани чиқарган банкка ёки бошқа банкка мурожаат қилинади.\nБунда муқаддам банклар томонидан очилган пенсия пластик карталаридаги маблағлар бўйича капитализация давом эттирилади. Чунки уларда маблағлар қолдиғи бўлиши мумкин. Баъзи банклар пенсия лойиҳалари бўйича капитализация тўхтатилишини маълум қилишди, бошқаларининг вакиллари мазкур саволни шарҳлашга қийналишди.\nМуддатли омонатлар бўйича даромадлар фойдалироқ\nҚайта молиялаштириш ставкаси бўйича қолдиқлар капитализациясининг фойда келтириши билан пластик карталардаги маблағларни муддатли омонатларга жойлаштиришдан даромадларни қиёслаш масаласига қайтиб, амалий мисолда ҳисоб-китоб қилиб кўрамиз.\nИпотека банкнинг “Устоз” ҳамда ЎМБнинг “Шодиёна” муддатли омонатларини олиб кўрайлик, уларнинг даромадлилик даражаси бугунги кунда йилига 19%ни ташкил этмоқда. Мазкур омонатларга қўйиш учун маблағлар ҳам нақд, ҳам пластик карталар орқали амалга оширилишига ҳар иккала банкда бизни ишонтиришди. Иккала ҳолатдаги шартлар бўйича, фоизларни ойма-ой тўлаб бориш ёки ойлик даромад талаб этилмаган тақдирда капитализациялашни назарда тутади. Демак, ҳисоблаймиз:\nАгар бир ой мобайнида қайта молиялаштириш ставкаси бўйича капитализация берадиган банк томонидан эмиссия қилинган пластик картада 1 млн. сўм сақласак, кейинги ойнинг бошида 7 минг 500 сўм фойда кўрамиз (йиллик 9% ҳисобидан).\nАгар бир ой мобайнида худди ўша 1 млн. сўм йиллик 19%лик муддатли депозитда ушлаб турилса, ой якунига кўра бизнинг фойдамиз 15 минг 833 сўмни ташкил этади. Улардан фойдаланиш ёки кейинги капитализация учун қолдириш мумкин. Агар шу 15 минг 833 сўмни депозитда қолдирсак, иккинчи ой якунига кўра фойда 1 млн. 15 минг 833 сўмдан ҳисобланади ва 16 минг 84 сўмни ташкил этади.\nЭслатиб ўтамиз, маҳаллий банкларнинг сўм омонатларига депозит ставкалари бўйича сўнгги таҳлилни Norma.uz 2016 йилнинг сентябрида эълон қилган. Навбатдаги шундай таҳлил жорий йилнинг март ойига мўлжалланган.


Samsung Galaxy қурилмасида бошланғич прошивкани тиклаш мумкинми? - Terabayt.Uz\n5 543 000 сўм\nSamsung Galaxy қурилмасида бошланғич прошивкани тиклаш мумкинми?\nSamsung Galaxy линейкасида чиқадиган қурилмаларда бошланғич прошивка (стоковую прошивка)ни тиклашни ўрганиш, яъни қурилмани заводдан чиққан ҳолатга келтиришнинг бир нечта усуллари бор.\nУшбу усулларни қўлласангиз гаджетингизга костом прошивкани кўнгилдагидек ўрната олмаганингизда ёки қурилмада ишлаётганингизда пайдо бўладиган муаммолардан қутилмоқчи бўлганингизда уни яна соз ҳолатига келтириб юборасиз. Шунингдек, аппаратингизни ПО нинг сўнгги версиясига янгилаб ҳам олишингиз мумкин.\nБуларнинг барчаси мутлақо хавфсиз!\nБу усул Windows учун жуда қулай бўлган Odin утилитидан фойдаланишни назарда тутади. Агар у билан таниш бўлмасангиз хавотир олманг. Қуйидаги йўриқнома туфайли сиз Odin орқали прошивкани муваффақиятли тиклаш учун нима зарурлигини билиб оласиз.\nЎҚИНГ: Ҳақиқий Samsung Galaxy телефони қандай бўлади?\nШуни ҳам эсда сақлангки, қурилмангизнинг ички хотирасида сақланаётган барча маълумотлар ўчиб кетади. Шунинг учун жараённи бошлашдан олдин уларни компьютерга сақлаб қўйиш керак бўлади. Шунингдек, смс, алоқалар, медиафайллар ва бошқа кўп маълумотларнинг захира нусхасини яратиб қўйишингиз мумкин.\nSamsung компаниясининг Android-қурилмаларини қайта тиклаш жараёнига қандай тайёрланиш мумкин: Гаджетни тўлиқ қувватлантиринг. Компьютерга USB-драйверни ўрнатинг. Шу ҳавола бўйича Odin утилитини юкланг ва ПК да қулай жой топиб архивни очинг.\nГаджетингизга расмий прошивкани юкланг. Бунинг учун ҳаммасидан кўра, Samsung-Updates.com сайти тўғри келади: “select Device” бўйича ён меню клики ва қурилмангизнинг модели рўйхатини танлаймиз. Кейинги саҳифада ушбу модель учун прошивкалар рўйхати пайдо бўлиши керак, улар сана бўйича тартибга келтирилган бўлади, яъни энг янгиси тепадан бошланади. Сиз яшаётган ҳудуд прошивкасини топасиз, (масалан, Россия=SER, Украина=SEK каби), сўнгра юклашга ўтамиз, бунинг учун танланган дастур таъминоти қаршисидаги “Download” тугмасини босасиз. Энди саҳифадаги сариқ тугмаларни битта-битталаб босиб чиқиш керак.\nЎҚИНГ: Samsung смартфонини компьютер орқали қандай янгилаймиз?\nШундай қилиб, ҳаммаси тайёрми? Драйверни ўрнатиб, компьютерни қайта ёқдингизми? Odin дастури архиви ва прошивкани очдингизми? Смартфон ва планшет қувватланганми? Унда бошладик!\nЙўриқномага эътибор билан ёндошинг, шундай қилсангиз 15 дақиқада янги дастур таъминоти ўрнатилган аппаратни қўлингизга оласиз.\n1. Комрьютерга Odin’ни қўшинг.\n2. Мобиль қурилмангизни юклаш режимига келтиринг (Download Mode). Бунинг учун уни ёқамиз, кейин навбати билан “Громкость вниз”, “Домой” ва “Питания“ тугмаларини босамиз. Сўнгра давом эттириш учун бир марта “Громкость вверх” тугмасини босамиз.\n3. Гаджетингизни USB-кабели орқали компьютерга уланг.\n4. Odin дастури қаршисида ёқилган портда мовий олов кўринса, “AP”тугмасини босамиз ва прошивка файлини танлаймиз, уни сиз аввалдан юклаб қўйган бўлишингиз лозим.\n5. Прошивкани текшириш учун Odin утилиси бир неча дақиқа керак бўлади. У тайёр бўлганда ойнанинг пастида турган “Start” тугмасини босамиз.\n6. Жараён тугагандан кейин қурилма автомат равишда қайта ёқилади.\n7. Бир неча дақиқадан сўнг бошланғич настройкали экранни кўришингиз керак, унда интерфейс тилини танлашингиз, тармоққа уланишингиз, аккаунтни қўшишингиз ва бошқа керакли ҳаракатларни амалга оширишингиз керак бўлади. Бор гап шу! Энди гаджетингизга ҳаво орқали расман янгиланган бошланғич прошивка ўрнатилди.\nЎҚИНГ: Android 9 тизимининг кодли номи аниқланди\n#Android #Samsung #маслаҳат #прошивка


Саудия Арабистони Ҳаж вазирлиги томонидан Ўзбекистон ҳожиларга яратилган шарт-шароитлар бўйича Малайзия, Индонезия, Туркия сингари биринчи бешталик давлатлар сафига киритилди.\nБу ҳақда Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси, “Ҳаж-2019” Ишчи гуруҳи раҳбари Жасур Акрамов Макка шаҳрида юртимиз ҳожилари билан ташкил этилган учрашувда маълум қилинди.\nБундай юксак эътирофга ўз-ўзидан эришилгани йўқ, албатта. Унинг замирида Президентимиз тавсияси асосида муқаддас ҳаж зиёрати тадбирларини ташкил этиш ва ўтказиш масалаларига жиддий эътибор қаратилаётгани, бўлғуси ҳожилар учун зарур барча шарт-шароит яратиб берилаётгани мужассамдир.\n— Ҳаж амалини бажариш учун ушбу муқаддас манзил-маконга етиб келиб, бекаму кўст ибодат қилишга интилаётганингиз, бугунги кунга қадар Пайғамбаримиз (с.а.в.)га салом йўллаганингиз, умрани адо этганингиз — улуғ бахт, — дейди Ўзбекистон Мусулмонлари идораси раиси, муфтий Усмонхон Алимов.\n— Бу Оллоҳнинг энг суйган бандаларига насиб этади. Давлатимиз томонидан ҳаж мавсуми давомида сизлар учун барча шарт-шароит муҳайё қилиб берилмоқда. Бу Президентимиз ташаббуси билан одамларни рози қилиш йўлида олиб борилаётган хайрли ишлар самарасидир. Зотан, одамлари рози юртга Яратган ҳам неъматларини ёғдиради иншаАллоҳ.\nУчрашувда кейинги пайтда диний соҳада олиб борилаётган ислоҳотлар ҳақида ҳам сўз юритилиб, масжид-мадрасаларни давлат рўйхатидан ўтказишда имтиёзлар берилгани, Халқаро ислом академияси таъсис этилгани, “Вақф” хайрия жамоат фонди тузилгани, Халқаро Ислом цивилизация маркази, Мир Араб олий мадрасаси, Имом Бухорий, Имом Термизий халқаро илмий тадқиқот марказлари ташкил этилгани, Ҳадис, Калом, Ақида, Фиқҳ ва Тасаввуф илми мактаблари тузилгани алоҳида қайд этилди. Айниқса, ҳаж қилувчилар сони кескин оширилиб, умра сафарига чекланмаган миқдорда зиёратчилар бориши мумкин эканлигини халқимиз учун катта имконият бўлгани айтиб ўтилди.\n“Халқ сўзи” махсус мухбири Саид РАҲМОНОВ\nСаудия Арабистонининг Макка шаҳридан хабар қилади.\nАКАДЕМИЯ ХОДИМЛАРИ ҲАЖ ЗИЁРАТИДА\nБутун дунё мусулмонлари Қурбон ҳайитига тадорик кўраётан айни пайтда бир гуруҳ ватандошларимиз ислом динининг беш арконидан бири – Ҳаж ибодатини адо этишмоқда.\nRead more: АКАДЕМИЯ ХОДИМЛАРИ ҲАЖ ЗИЁРАТИДА


Ўзбекистонда атроф-муҳитни муҳофаза қилиш ва экологик барқарорликни таъминлашга доир қатор лойиҳалар асосида заҳарли газларни камайтириш, биологик хилма-хилликни сақлаш, ер ресурсларидан оқилона фойдаланиш, муқобил энергия манбаларини жорий этиш ҳамда энергия тежовчи ва чиқиндисиз технологияларни қўллаш борасида изчил ишлар олиб борилмоқда.\nЖорий йил 21 апрелда давлатимиз раҳбарининг «Экология ва атроф-муҳитни муҳофаза қилиш соҳасида давлат бошқаруви тизимини такомиллаштириш тўғрисида»ги Фармони қабул қилинди. Унга кўра,Ўзбекистон Табиатни муҳофаза қилиш давлат қўмитаси Экология ва атроф-муҳитни муҳофаза қилиш давлат қўмитасига айлантирилди. Эндиликда қўмитанинг Қорақалпоғистон Республикасида қўмита, Тошкент шаҳри ва вилоятларда эса бошқармаларифаолият юритади. Уларнинг қошида чиқиндиларнинг ҳосил бўлиши, уларни тўплаш, сақлаш, ташиб келиш, утилизация қилиш, қайта ишлаш, кўмиш ва реализация қилиш бўйича назорат инспекциялари ташкил этилади.\nБугунги кунда “Тоза ҳудуд” давлат унитар корхоналари ва шаҳарларда, шунингдек, туман ҳокимликлари ҳузуридаги “Ободонлаштириш” бошқармаларининг чиқиндиларни олиб кетиш бўйича хизмат кўрсатадиган участкалари негизида уларнинг филиаллари ташкил этилмоқда. Бу, ўз навбатида,аҳолига қулайлик яратиш билан бирга,шаҳарларимиз озодалигига ҳам хизмат қилаяпти.\nПрезидентимизнинг «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида»ги Қарори мазкур корхоналар фаолиятини самарали йўлга қўйишга хизмат қилаётир. Ушбу Қарор ижроси юзасидан Ўзбекистон Республикасининг Маъмурий жавобгарлик тўғрисидаги кодексига ўзгартишлар ҳам киритилмоқда. Унга кўра,табиатни муҳофаза қилиш талабларини бузганлиги учун жавобгарлик янада кучайтирилади.\nХулоса қилиб айтганда, мамлакатимизда амалга оширилаётган экологик сиёсат табиатнинг алоҳида унсурларини ҳимоя қилишдан экотизимни умумий муҳофазалашга ўтишга, аҳоли яшайдиган муҳитни тўла кафолатлашга йўналтирилган. Агар бу борада олиб борилаётган ишларда фуқароларимиз ҳам фаол қатнашса, барчамизўзимиз яшаётган ҳудуд мусаффолигини сақлашга муносиб ҳисса қўшган бўламиз.


28 феврал 2021, Тошкент вақти: 11:46\nАндижон шаҳар ҳокими Нурилло Алимов 1 апрель куни халқ депутатлари шаҳар кенгашининг навбатдан ташқари ўтказилган учинчи сессиясида депутатлик мақомидан маҳрум қилиниб, ишдан олинди.\nСессияни вилоят ҳокими Шуҳратбек Абдураҳмонов олиб борган.\nХалқ депутатлари шаҳар кенгашининг сессиясида қатнашган Озодлик манбасининг айтишича, вилоят прокурорининг тақдимномасига кўра Алимов депутатлик мақомидан маҳрум қилинган:\n“Сессия кечқурун соат 8га чақирилди. Вилоят прокурори сессия кун тартибига шаҳар ҳокимини депутатлик мақомидан маҳрум қилиш ҳақида тақдимнома киритгани эълон қилинди. Сўнгра сессия депутатлик мақоми тўғрисидаги Қонуннинг 12-моддасига мувофиқ, депутатлик ҳуқуқидан маҳрум қилиниб, унга нисбатан жиноят иши очилишига рухсат берилди. Мажлиснинг ўзида шаҳар ҳокими вазифасидан озод этилди”, деди манба.\nСессия давомида, манбага кўра, ҳокимнинг хотини жанжал кўтарган:\n“Сессия бўлиб турган пайтда, Нурилло Ғуломовичнинг хотини келиб “эрим жиноятчимас”деб роса бақир-чақир қилди, тўполон бўлди. Кейин милиционерлар уни судраб ташқарига олиб чиқиб қўйишди”, деди манба.\nМанбага кўра, ҳоким мансабини суиистеъмол қилиш, пора олиш, жиноий гуруҳ тузиш, давлат объектларини ноқонуний сотиш, ер сотиш каби иқтисодий жиноятларда айбланган.\nАндижон вилоят прокуратурасининг исмини очиқламаган мулозими собиқ ҳоким Нурилло Алимов устидан жиноят иши қўзғатилганини тасдиқлади. Мулозим ҳокимнинг ҳибсга олинган ёки олинмагани ҳақидаги саволга жавоб бермади.\nИлгари чим устида хоккей федерациясининг вице президенти бўлиб ишлаган Нурилло Алимов қарийб ўн йилдан буён Андижон шаҳар ҳокими бўлиб келган.


24 Сентябрь 2021 14:48\nNUR-SULTAN. Kazinform - Эронда пандемия бошланганидан буён 5,5 миллионга яқин одам коронавирус билан касалланган. Бу ҳақда Kazinform CОВИД-19 тарқалишининг олдини олиш бўйича идоралараро комиссиясининг Telegram-каналига таяниб хабар беради.\nЭронда пандемия бошланганидан бери 5,5 миллионга яқин одам коронавирус билан касалланган. Ўтган бир кун ичида 16,362 та COVID-19 юқтириш ҳолати аниқланди. Бугунги кунда мамлакатда коронавирус билан касалланганларнинг умумий сони 5 493 591 кишига етди.\nЭрон Соғлиқни Сақлаш Вазирлиги маълумотларига кўра, коронавирус 118 508 кишининг ҳаётига зомин бўлди, шу жумладан ўтган бир кунда 317 киши вафот этди. 6586 бемор реанимация бўлимларида даволанмоқда. 33 343 104 эронлик COVID-19 вакцинасининг камида битта компоненти билан эмланган, 14 938 853 киши тўлиқ эмлаш курсидан ўтди.


Ануштегин-Хоразмшоҳлар давлатининг ташкил топиши « Ўзбекистон Халқ Ҳаракати\n10 January 2019 - 9:00\nМазкур ҳукмдор тўғрисида «Тарихий ёдгорликларда Хоразмшоҳнинг унвони «Подшо қутб ад-Дунё ва ад-Дин Абу ал-Фатҳ Муъан Амир ал-мўъминм» («Дунё ва дин қутби, ғалабалар отаси, мўминлар амири – халифанинг ёрдамчиси») сўзлари ҳам Хоразмшоҳнинг обрўи баланд эканидан шоҳидлик беради», – деб ёзган Зиё Бунёдов.\nАгар Хоразмшоҳ Отсиз ҳукмронлигининг биринчи даврида (1127-1138 йй) Султон Санжарга садоқат билан хизмат қилган бўлса, ҳукмронлигининг иккинчи даврида (1138-1156 йй) мустақил Хоразм давлатига асос солди. Хоразмшоҳ Отсиз ҳар бир қулай вазиятдан фойдаланиб, биринчи марта хоразмшоҳлар давлатининг ҳудудларини кенгайтириш сиёсатини бошлаб берди. Хоразмшоҳ, Султон Санжар фармонини бузиб, салжуқийларга тобеликда бўлган кўпгина ерларни босиб олди.\nСултон Санжар ҳам Хоразмшоҳ Отсизнинг қудратини тан олишга мажбур бўлди. Натижада сиёсат майдонида кучли давлат – Хоразмшоҳлар давлати пайдо бўлди ва мустаҳкамланди. Стратегик сиёсий мақсадларни кўзлаган Хоразмшоҳ Отсиз қўшни давлатлар билан самарали дипломатик муносабатларни ўрнатишга интилди. В.В. Бартолъд унинг қўшни давлат ҳукмдорларига ёзган мактубларини «Шарқона дипломатия намунаси» деб баҳолаган. Бундай ҳаракатларнинг натижасида кучли, амалда мустақил давлатга асос солган.\nЭнди Хоразмшоҳ Такаш ҳеч қандай хавотирсиз ўз давлатини мустаҳкамлаш ва сарҳадларни кенгайтириш сиёсатини янада кучайтириш имкониятига эга бўлди. 1194 йили Марвни қўшиб олди. Ҳатто қорахитойлар юрти Боласоғунгача бўлган ҳудудларни қўшиб олиш сиёсатини олиб борди. 1194 йил 4 март куни Шимолий Эрон ҳудудида бўлган жангда салжуқийларнинг сўнгги ҳукмдори Туғрул III тор-мор келтирилди ва Эрон ҳудудларида салжуқийлар ҳукмронлиги тугади, Хамадон ва Ироқ Ажами (Шарқий Эрон ҳудудлари) ерларини бўйсундирди. Халифа Ан-Носир (1180-1225 йй) қўшинларини бир неча марта енгиб, жуда катта ҳудудларда ўз ҳукмронлигини ўрнатишга муваффақ бўлди.\nТакаш 1200 йил 3 июлда Шаҳристон шаҳрида вафот етди. Такаш Хоразмшоҳлар салтанатининг (империясининг) асосчиси эди. Шундай улкан салтанат ҳукмдори бўлиши билан биргаликда у адолатни яхши кўрарди. «Хоразмшоҳ Такаш ўз фуқароларига нисбатан адолатли бўлган, одатдан ташқари қобилиятга эга, буюк дипломат ва лашкарбоши эди», – деб маълумот берилади тарихий манбаларда.


Home Page > > Хизматлар соҳаси ривожи\nИқтисодиётнинг барқарор ривожланишини таъминлаш, аҳолининг турмуш даражасини ошириш ва бандлигини таъминлашда хизматлар соҳасининг ҳар томонлама ривожланиши муҳим масалалардан бири ҳисобланади.\nЎзбекистонда мустақиллик йилларида иқтисодиётни диверсификация қилиш ва таркибий ўзгартиришларни чуқурлаштириш, мамлакат аҳолисининг бандлиги, даромадлари ва турмуш сифатини оширишнинг муҳим йўналишлари ва омилларидан бири сифатида хизматлар соҳаси ва сервисни жадал ривожлантириш бўйича тизимли ишлар амалга оширилди.\nХизматлар соҳасини ривожлантириш дастурининг асосий вазифалари ва йўналишларини амалга ошириш жараёнида 2010-2016 йилларда бозор хизматлари ҳажми 4 мартага ошиб, 2 триллион сўмгача кўпайди. Аҳоли жон бошига кўрсатилган хизматлар ҳажми 3,7 мартага ўсди.\nДастурнинг амалга оширилиши ҳисобига вилоятда 2010 йилдан 2016 йилгача соҳанинг ялпи ҳудудий маҳсулотдаги ҳиссаси ортиб, хизматлар соҳасининг улуши 22,3 фоизни ташкил қилган бўлса, 2016 йил якуни бўйича 26 фоизга етди.\nАҳоли томонидан ҳар хил турдаги хизмат кўрсатиш турларига бўлган талабнинг доимий ўсиши ва давлат томонидан ушбу соҳага алоқадор инфратузилмаларни ривожлантириш бўйича кўрилаётган амалий чора-тадбирлар хизматлар соҳасининг барча тармоқларини жадал ривожланишини таъминлади.\nМасалан, савдо соҳаси оддий тақсимлаш механизмидан истеъмолчига йўналтирилган бозор талабларини шакллантириш жараёнларида фаол иштирокчига айланди. Ҳозирги вақтда савдо хизматлари иқтисодиётда кўрсатилган жами хизматлар ҳажмининг сезиларли қисмини ташкил этиб, 2010-2016 йилларда 4,4 бараварга ортган.\nЭътироф этиш лозимки, сўнгги йилларда алоқа ва ахборотлаштириш хизматлари жадал ривожланиб бормоқда. Телекоммуникация тармоқлари, компьютерлаштириш ва ахборот технологияларини ривожлантириш, миллий дастурларнинг амалга оширилиши натижасида уяли алоқа абонентлари ҳамда интернет тармоғига уланиш шохобчалари сонининг кўпайишига олиб келмоқда.\nСоғлиқни сақлаш тизимининг ислоҳ қилиниши, илғор чет эл тажрибаларини кенг жорий этилиши соҳа хизматларини 5,1 мартага оширишга замин яратмоқда.\nХизматлар соҳасини ривожлантириш дастурини амалга ошириш доирасида тадбиркорлик субъектларига, хизматлар кўрсатиш бўйича янги ташкил этиладиган корхоналарни технологик жиҳозлаш учун катта миқдордаги имтиёзли кредитлар тақдим этилмоқда. Бу кичик бизнес ва тадбиркорликнинг бозор хизматлари ишлаб чиқариш умумий ҳажмидаги улуши 39,7 фоиздан 71,6 фоизга кўпайишига олиб келди.\nЯнги иш ўринларини ташкил этиш, инвестиция, солиқ, пул-кредит ва илмий-техник сиёсатни такомиллаштириш, кичик бизнесни ривожлантириш орқали иқтисодиётнинг янада барқарор ўсишини таъминлаш имконини бермоқда.\nБу эса вилоятимизда ишлаб чиқариш ва истеъмол қилишнинг оқилона тузилмасини шакллантириш ҳамда аҳоли турмуш даражаси янада ошишига хизмат қилмоқда.\nКўрилганлар сони: 3687


ЎзА - Эзгу мақсадинг ижобат бўлсин, Исломбек!\n06.02.2015 18:34 Ватан ҳимояси – муқаддас бурч\nЭзгу мақсадинг ижобат бўлсин, Исломбек!\n...Мени армияга чақиришганида техникумда ўқирдим. Бундан хабар топган отамнинг ранги докадек оқариб кетди, онам йиғлаб юборди. Кетар чоғим онам ирим қилиб, кузатгани чиқмади. Отам ортимдан вокзалгача борди ва аллақандай ҳадик, қўрқув исканжасида хайрлашди. Ота-онамнинг бу ҳолатини сафдош ҳамқишлоғим миллатчилик туфайли ҳалок бўлганида ич-ичимдан ҳис қилдим. Ўша йиллари ўз оёғи билан армияга кетган йигитнинг тобутда қайтиши оддий ҳол эди.\nБуларни бизга Тошкент вилояти мудофаа ишлари бошқармаси йиғин пунктида муддатли ҳарбий хизматга чақирилган йигитларнинг дастлабки гуруҳини кузатишга бағишлаб ўтказилган маросимда иштирок этган бўкалик Абдуғани Каримов сўзлаб берди.\n– У кунларнинг даҳшатли хотиралари унут бўлмоқда, – дейди Абдуғани ака мамнунлик билан. – Президентимиз раҳнамолигида халқимиз осойишталиги ва сарҳадларимиз дахлсизлигини таъминлашга қодир профессионал армиямиз шакллантирилди. Эр киши Ватан учун туғилади, дейишади. Рост гап. Бугун ўз йигитлик бурчини адо этаётган мард ўғлонларимиз сафига фарзандимиз Исломбекнинг ҳам қўшилаётгани, онаси иккимизга чексиз ғурур ва ифтихор бағишлаётир.\nБолалигидан ҳарбий бўлишни ва шу соҳада ишлашни орзу қилган Исломбек бугун орзуси ижобат бўлаётганидан, муддатли ҳарбий хизматга қабул қилинганидан хурсандлигини яширолмай шундай дейди:\n– Биласиз, мамлакатимиз кино ижодкорлари ҳарбийлар фаолиятидан ҳикоя қилувчи бир қанча фильмларни суратга олган. Ҳар сафар уларни томоша қилганимда жуда таъсирланиб кетаман. Ўзимга ўзим: “Агар моҳир ҳарбий бўлсам, ижодкорлар мен ҳақимда ҳам кино олишади”, дейман. Бу ҳам бир хаёл-да. Лекин бунга осонликча эришиб бўлмаслигини яхши тушунаман. Ҳарбий хизматга олинганимнинг ўзи катта имконият. Бундан фақат ва фақат унумли фойдаланиб, ҳар томонлама улғаяман. Олий ҳарбий таълим муассасасида ўқиб, ота-онамнинг, Ватанимнинг ишончини оқлайман.\nПрезидентимизнинг 2014 йил 26 декабрдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарори ижроси доирасида ўтказилган кузатув маросимида Президентимиз раҳнамолигида мамлакатимиз мудофаа салоҳиятини кучайтиришга қаратилаётган алоҳида эътибор, муддатли ҳарбий хизматни ўтаб қайтган ёшларга берилаётган имтиёзлар ёшларни ватанпарварлик руҳида тарбиялашга хизмат қилаётгани алоҳида таъкидланди.\nВилоят ҳокимлиги, Ўзбекистон Мудофаасига кўмаклашувчи “Ватанпарвар” ташкилоти, “Маҳалла” хайрия жамоат фонди вилоят бўлимлари, “Камолот” ёшлар ижтимоий ҳаракати вилоят кенгаши ва бошқа ташкилотлар ҳамкорлигида ўтказилган тадбирда ҳарбий хизматга жўнаб кетаётган йигитларга совғалар топширилди.\nБеҳзод Ҳидоятов, ЎзА